**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 1 Ιουλίου 2020, ημέρα Τετάρτη και ώρα 17.50΄, στην αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Εξωτερικών:

α) «Κύρωση της Συνολικής και Ενισχυμένης Συμφωνίας Εταιρικής Σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου».

β) «Κύρωση της Συμφωνίας Σύνδεσης μεταξύ της Ευρωπαϊκής Ένωσης και των κρατών μελών της αφενός και της Κεντρικής Αμερικής αφετέρου».

Στη συνεδρίαση παρέστη ο Αναπληρωτής Υπουργός Εξωτερικών, κ. Μιλτιάδης Βαρβιτσιώτης καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι κ.κ. Βουλευτές Τσαβδαρίδης Λάζαρος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Λοβέρδος Ιωάννης, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Γκαρά Αναστασία, Ηγουμενίδης Νικόλαος, Κατρούγκαλος Γεώργιος, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μανωλάκου Διαμάντω, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**  Κυρίες και κύριοι συνάδελφοι, αρχίζει η συνεδρίαση, η επόμενη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής με θέματα ημερησίας διάταξης την επεξεργασία και εξέταση του σχεδίων νόμων του Υπουργείου Εξωτερικών, «Κύρωση της Συνολικής και Ενισχυμένης Συμφωνίας Εταιρικής Σχέσης μεταξύ της Ευρωπαϊκής Ένωσης και Της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου» και δεύτερο θέμα, «Κύρωση της Συμφωνίας Σύνδεσης μεταξύ της Ευρωπαϊκής Ένωσης και των κρατών μελών της αφενός και της Κεντρικής Αμερικής αφετέρου».

Τώρα, για πρακτικούς λόγους, να σας πω ότι, όπως με πληροφόρησαν οι εκπρόσωποι των κομμάτων κάποια κόμματα έχουν ορίσει ξεχωριστούς Εισηγητές για την κάθε Σύμβαση και κάποια κόμματα έχουν έναν Εισηγητή και για τις δύο Συμβάσεις. Επομένως, είναι στη διακριτική ευχέρεια των Εισηγητών που έχουν επιφορτιστεί να κάνουν εισηγήσεις και για τις δύο Συμβάσεις αν θέλουν πρώτα να μιλήσουν για τη Σύμβαση της Αρμενίας και να ακολουθήσουν και οι συνάδελφοι ανάλογα με τη σειρά των κομμάτων ή αν θέλουν να τοποθετηθούν και να αναπτύξουν τις θέσεις τους και για τις δύο Συμφωνίες. Αυτό είναι θέμα που μπορεί να επιλέξει ελεύθερα ο κάθε Εισηγητής, εκείνων των κομμάτων, που είναι επιφορτισμένος να υποστηρίξει και τις δύο Συμφωνίες.

Θα παρακαλούσα, για την οικονομία του χρόνου, θέλετε να ορίσουμε, εφόσον μπορείτε οι Εισηγητές, εσείς έχετε το λόγο, να ορίσουμε έξι λεπτά για την κάθε εισήγηση ή είναι λίγα; Το λέω, γιατί είναι πολλές οι εισηγήσεις. Παράκληση. Όσο μπορείτε, όλοι σας, γιατί έχουμε, ήδη, βγει από μια ακόμη συνεδρίαση χωρίς αυτό να σημαίνει ότι η δεύτερη συνεδρίαση θα υστερεί σε ποιότητα σε σχέση με την πρώτη. Ο ίδιος χρόνος θα υπάρξει. Αν μπορείτε να συντομεύσετε, όσο μπορείτε, αυτό θα είναι καλό. Να ξεκινήσουμε λοιπόν τη συνεδρίασή μας. Κύριε Υπουργέ, πριν ξεκινήσουν οι Εισηγητές θέλετε κάτι προεισαγωγικά να πείτε; Κύριε Κατρούγκαλε, αμέσως. Συγνώμη; Θέλετε κάτι; Το λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Απλά, κύριε Πρόεδρε, στην κρίση σας, δεν πρόκειται να επιμείνω. Διαδικαστικά νομίζω, ότι θα ήταν καλύτερο, να δώσετε την κατεύθυνση, να γίνονται κι οι δύο εισηγήσεις ανεξαρτήτως από το αν θα είναι ένας ο εισηγητής, ή δεύτερος για να επιταχύνουμε τη διαδικασία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Οπότε το κάνουμε έτσι, βεβαίως. Ξεκινούμε επομένως με τον Εισηγητή της Πλειοψηφίας, τον συνάδελφο κ. Αθανάσιο Καββαδά. Κύριε Καββαδά, παρακαλώ. Εγώ βάζω ένα δεκάλεπτο και για τις δύο εισηγήσεις, αλλά βέβαια με τη δεδομένη ανοχή που υπάρχει. Αυτό ισχύει για όλους.

**ΑΘΑΝΑΣΙΟΣ ΚΑΒΒΑΔΑΣ (Εισηγητής της Πλειοψηφίας):** Κύριε Πρόεδρε, τα δέκα λεπτά είναι πάρα πολύ λίγα, μιλάμε για 650 άρθρα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το καταλαβαίνω απόλυτα. Θα έχετε τον χρόνο, για να αναπτύξετε τις θέσεις σας.

**ΑΘΑΝΑΣΙΟΣ ΚΑΒΒΑΔΑΣ (Εισηγητής της Πλειοψηφίας):** Ευχαριστώ κύριε Πρόεδρε, κύριε Υπουργέ, κυρίες και κύριοι συνάδελφοι, καταρχάς, θα ήθελα, να ευχηθώ καλό μήνα και καλή αρχή στην επιστροφή μας στην κανονικότητα. Σήμερα είναι η πρώτη μέρα που η χώρα ανοίγει στους επισκέπτες, η πρώτη μέρα που ο τουρισμός μας, γίνεται πλήρως λειτουργικός. Η βαριά μας βιομηχανία προετοιμάστηκε όλο αυτό το διάστημα, έλαβε μέτρα σύμφωνα με τις υποδείξεις των ειδικών και της Κυβέρνησης και είμαι βέβαιος, ότι θα κερδίσει το στοίχημα, φέρνοντας έσοδα και ελπίδα σε εκατοντάδες χιλιάδες οικογένειες που ζουν από τον τουρισμό.

Τώρα πάμε στις συμφωνίες. Η πρώτη αφορά την κύρωση της συνολικής και ενισχυμένης συμφωνίας εταιρικής σχέσης, μεταξύ της Ευρωπαϊκής Ένωσης και της ευρωπαϊκής κοινότητας ατομικής ενέργειας και της Δημοκρατίας της Αρμενίας.

Η δεύτερη αφορά την κύρωση της συμφωνίας σύνδεσης μεταξύ της Ευρωπαϊκής ένωσης και της κεντρικής Αμερικής.

Με δεδομένο το εύρος των δύο νομοσχεδίων θα επιχειρήσω μια περιεκτική και κωδικοποιημένη ανάλυση του περιεχομένου των δύο αυτών συμφωνιών αρχής γενομένης από τη συμφωνία της Ευρωπαϊκής Ένωσης στην Αρμενία. Η Αρμενία μαζί με πέντε ακόμα χώρες της Ανατολικής Ευρώπης και του Νοτίου Καυκάσου, θα δει το Αζερμπαϊτζάν, τη Λευκορωσία, τη Γεωργία, τη Μολδαβία και την Ουκρανία, συνδέεται ήδη από το 2009 με την Ευρωπαϊκή Ένωση μέσω της ανατολικής εταιρικής σχέσης.

Πρόκειται για μία συνεργασία που αποβλέπει στο, να εμπεδωθεί η ασφάλεια και η σταθερότητα, να ενισχυθεί η Δημοκρατία και το κράτος δικαίου, ώστε μέσα και από την προαγωγή της ευημερίας στις χώρες αυτές να δημιουργηθούν στέρεες συμμαχίες στα ανατολικά μας σύνορα.

Πρόσφατα μάλιστα με αφορμή την επιδημία του κορονοϊού η Ευρωπαϊκή Ένωση πήρε απόφαση, να κινητοποιήσει δέσμη μέτρων στήριξης έκτακτης ανάγκης για τις χώρες ανατολικής εταιρικής σχέσης ύψους έως και ενός δισεκατομμυρίου ευρώ. Για τη χώρα μας ως κράτος-μέλος της Ευρωπαϊκής Ένωσης, τόσο η ανατολική εταιρική σχέση, όσο και η συμφωνία που συζητούμε σήμερα με τη Δημοκρατία της Αρμενίας, έχει βαρύνουσα σημασία.

Οι δύο χώρες διατηρούμε άριστες σχέσεις, μας συνδέουν δε ιστορικοί δεσμοί καθώς οι λαοί μας έχουν συνυπάρξει για τριετίες στο Βυζάντιο και την Οθωμανική αυτοκρατορία και φυσικά οι Αρμένιοι και οι Έλληνες του Πόντου, έχουμε υποστεί φρικτές γενοκτονίες από τους Οθωμανούς, τις οποίες έχουμε αμοιβαία αναγνωρίσει. Βεβαίως η Ορθοδοξία αποτελεί ένα ακόμα συνδετικό κρίκο των δύο λαών μας, κάτι που δημιουργεί αντικειμενικά ένα κοινό υπόβαθρο, όχι μόνο πίστης, αλλά και αρχών και πολιτισμού.

Για όλους αυτούς τους λόγους η Ελλάδα έχει υποστηρίξει διαχρονικά την εμβάθυνση των Ευρωαρμενικών σχέσεων καθώς και τον προεξάρχοντα ρόλο της Αρμενίας στις σχέσεις της Ευρωπαϊκής Ένωσης με την Ευρασιατική οικονομική ένωση, ενώ στο ίδιο μήκος κύματος κινείται και η Κύπρος.

Ένα μέσο, λοιπόν, για την ενίσχυση αυτού του ρόλου είναι και η κύρωση της Συμφωνίας που συζητούμε σήμερα. Οι διαπραγματεύσεις για την σύναψη της Συμφωνίας άρχισαν το 2015, το κείμενο υπεγράφη το 2017 και σήμερα τελεί εν αναμονή η κύρωσή της, εκ του συνόλου των κρατών - μελών. Στο μεταξύ, ωστόσο, η Συμφωνία εφαρμόζεται τμηματικά, σε προσωρινή βάση.

Ο σκοπός και το περιεχόμενο της Συμφωνίας, που αποτελείται από 386 άρθρα σε 8 τίτλους, κινούνται στην κατεύθυνση ενίσχυσης της συνεργασίας στο οικονομικό, εμπορικό, αλλά και πολιτικό και διπλωματικό πεδίο, ανάμεσα στις χώρες της Ευρωπαϊκής Ένωσης και την Δημοκρατία της Αρμενίας.

Υπάρχει ένα ευρύ πεδίο εφαρμογής. Περιλαμβάνει τα ανθρώπινα δικαιώματα, τα διεθνή ποινικά δικαστήρια, τα όπλα μαζικής καταστροφής, τα φορητά όπλα και τον ελαφρύ οπλισμό και την καταπολέμηση της τρομοκρατίας.

Περιλαμβάνει, επίσης, διατάξεις που αφορούν συνεργασίες σε τομείς όπως οι μεταφορές, η ενέργεια, η υγεία, το περιβάλλον, η κλιματική αλλαγή, η φορολογία, η εκπαίδευση και ο πολιτισμός, η απασχόληση και οι κοινωνικές υποθέσεις, οι τραπεζικές και ασφαλιστικές υπηρεσίες, η βιομηχανική πολιτική, η γεωργία και η αγροτική ανάπτυξη, ο τουρισμός, η έρευνα, η καινοτομία, καθώς και η εξόρυξη.

Επιπλέον, υπάρχουν διατάξεις για συνεργασία των νομικών αλλά και φορολογικών αρχών της Ευρωπαϊκής Ένωσης και της Αρμενίας, για ζητήματα που αφορούν στο κράτος δικαίου, την καταπολέμηση της νομιμοποίησης εσόδων από παράνομες δραστηριότητες και τη χρηματοδότηση της τρομοκρατίας, αλλά και την από κοινού αντιμετώπιση του οργανωμένου εγκλήματος και της διαφθοράς.

Τα κύρια σημεία της Συμφωνίας αφορούν: Πρώτον, το ευρύ και διαρκή πολιτικό διάλογο σε ζητήματα που επικεντρώνονται στη σταθερότητα και την ασφάλεια στην περιοχή. Δεύτερον, ένα κοινό πλαίσιο συμφωνίας με βάση το ευρωπαϊκό κεκτημένο για το κράτος δικαίου, τα ανθρώπινα δικαιώματα και τις θεμελιώδεις δημοκρατικές ελευθερίες. Τρίτον, συνεργασία σε τομείς όπως ο περιορισμός της παράνομης μετανάστευσης, της προστασίας των συνόρων, της καταπολέμησης του οργανωμένου εγκλήματος, αλλά και στην πολιτική ασύλου. Τέταρτον, η Αρμενία δεσμεύεται για την υιοθέτηση κανόνων ελεύθερης αγοράς και οικονομίας, ξεκινώντας, ουσιαστικά, μια πορεία προσαρμογής και προσέγγισης του τρόπου και των κανόνων με τους οποίους λειτουργεί η οικονομία στην Ευρωπαϊκή Ένωση. Πέμπτο, η εμπορική και οικονομική συνεργασία ανάμεσα στα δύο μέρη θα διέπεται από τους κανόνες του Παγκόσμιου Οργανισμού Εμπορίου σε ότι αφορά το εμπόριο αγαθών, τις υπηρεσίες, την εγκατάσταση και λειτουργία επιχειρήσεων και το ηλεκτρονικό εμπόριο. ΄Εκτον, προβλέπονται εκτεταμένες συνεργασίες σε τομείς όπως η πυρηνική ασφάλεια, οι μεταφορές, το περιβάλλον, οι δράσεις για την κλιματική αλλαγή, ο πρωτογενής τομέας, ο τουρισμός, ο πολιτισμός και ο αθλητισμός, η εξορυκτική δραστηριότητα, η πολιτική προστασία, η εκπαίδευση, οι τραπεζικές και χρηματοπιστωτικές δραστηριότητες και η περιφερειακή ανάπτυξη.

Εδώ πρέπει να σημειώσω ότι η Αρμενία διαθέτει πυρηνική ενέργεια, γι’ αυτό και μία από τις προβλέψεις της Συμφωνίας είναι η διακοπή λειτουργίας και ο παροπλισμός του απαρχαιωμένου πυρηνικού σταθμού ηλεκτροπαραγωγής Μετσαμόρο.

Πρόκειται για ένα εργοστάσιο 40 ετών, που υπάρχει ανησυχία, ιδιαίτερα μετά τη Φουκουσίμα, ότι δεν ανταποκρίνεται στα σύγχρονα πρωτόκολλα πυρηνικής ασφάλειας, καθώς είναι χτισμένο σε μια εξαιρετικά σεισμογενή περιοχή.

Με αυτά τα δεδομένα τα δύο Μέρη συμφώνησαν, όπως προανέφερα, στην ανάγκη παροπλισμού του σταθμού με πρόβλεψη, όμως, την αντικατάστασή του με άλλες ενεργειακές δομές που θα εξυπηρετούν τις ανάγκες της Αρμενίας, καθώς ο σταθμός το 2015 κάλυπτε το 40% των ενεργειακών αναγκών της χώρας. Να επισημάνω, ωστόσο, για να μην δημιουργείται άδικα πανικός ότι η Διεθνής Υπηρεσία Ατομικής Ενέργειας, θεωρεί ότι το εργοστάσιο, δεν εγκυμονεί κινδύνους, θα ήταν ωστόσο καλό να ληφθεί μέριμνα για το μέλλον.

Έβδομον, προβλέπεται χρηματοδοτική βοήθεια από την πλευρά της Ευρωπαϊκής Ένωσης προς την Δημοκρατία της Αρμενίας για την υποστήριξη των δράσεων που περιλαμβάνονται στην Εταιρική Σχέση. Επισημαίνω ότι, ήδη, η Ευρωπαϊκή Ένωση, ανακοίνωσε συμπληρωματική βοήθεια 25 εκατομμυρίων ευρώ προς την Αρμενία στο πλαίσιο του σχεδίου δράσης του 2019, ως μία κίνηση αναγνώρισης των προσπαθειών που καταβάλλει η χώρα για να προωθήσει τις μεταρρυθμίσεις που περιλαμβάνονται στη Συμφωνία.

Όγδοον, συγκροτείται Συμβούλιο Εταιρικής Σχέσης με τη συμμετοχή και των δύο πλευρών, προκειμένου να επιβλέπει την εφαρμογή της Συμφωνίας. Δημιουργείται, επίσης και μια Κοινοβουλευτική Επιτροπή Εταιρικής Σχέσης για τον ίδιο σκοπό, ενώ η Δημοκρατία της Αρμενίας, αναλαμβάνει την υποχρέωση να προωθήσει νομοθετικές πρωτοβουλίες που θα οδηγούν στην προσέγγιση με τους κανόνες δικαίου της Ευρωπαϊκής Ένωσης.

Τα οφέλη αυτής της Συμφωνίας, δεν περιορίζονται μόνο σε πολιτικό και οικονομικό επίπεδο. Μέσα από ένα διαρκή πολιτικό διάλογο, δημιουργούνται οι προϋποθέσεις για την περαιτέρω ανάπτυξη των διμερών σχέσεων. Ειδικά για τη χώρα μας, διαμορφώνονται προϋποθέσεις και προοπτικές μέσα από αυτή τη Συμφωνία για να υπάρξει επιχειρηματική και οικονομική συνεργασία και διείσδυση στην ευρύτερη περιοχή του Καυκάσου.

Τομείς, όπως το εμπόριο, η ενέργεια, ο τουρισμός, μπορούν να αποτελέσουν πεδίο επιχειρηματικής και οικονομικής δραστηριότητας από ελληνικές επιχειρήσεις που χαρακτηρίζονται από εξωστρέφεια. Αντιμετωπίζουμε ένα σοβαρό πρόβλημα με τις ανεξέλεγκτες μεταναστευτικές ροές και η γεωγραφική θέση της Δημοκρατίας της Αρμενίας την καθιστά καθοριστικό παράγοντα, για την ανάσχεση των ροών, γι’ αυτό και είναι ιδιαίτερα σημαντικό το πλαίσιο συνεργασίας, για τη μετανάστευση και το άσυλο, αλλά και τη διαχείριση των συνόρων.

Επίσης διανοίγονται, σημαντικές προοπτικές για να ενισχυθούν οι ελληνικές εξαγωγές και το εμπόριο, αλλά και για να αξιοποιηθεί η τεχνογνωσία που διαθέτουν ελληνικές επιχειρήσεις στον τομέα των ανανεώσιμων πηγών ενέργειας.

Επίσης, μέσα από το πλαίσιο συνεργασίας στον τουρισμό, την εκπαίδευση και τον πολιτισμό, η Ελλάδα μπορεί να έχει σημαντικά οφέλη, όχι μόνο σε επίπεδο εσόδων, αλλά και στο επίπεδο της ενίσχυσης της εικόνας και του κύρους της.

Είναι σαφές ότι καλούμε και το Κοινοβούλιο να υπερψηφίσει την Κύρωση Συμφωνίας με ευρεία πλειοψηφία.

Κυρίες και κύριοι συνάδελφοι, έρχομαι τώρα στην Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Κεντρικής Αμερικής που αφορά την Κόστα Ρίκα, το Ελ Σαλβαδόρ, τη Γουατεμάλα, την Ονδούρα, τη Νικαράγουα και τον Παναμά.

Πρόκειται για μια μεικτή Συμφωνία που συνομολογήθηκε από κοινού από την Ευρωπαϊκή Ένωση και τα κράτη μέλη της με τα κράτη της Κεντρικής Αμερικής. Η αρχή έγινε στις 29 Ιουνίου του 2012, όταν η Ευρωπαϊκή Ένωση και η Κεντρική Αμερική υπέγραψαν στη Τεγκουσικάλπα της Ονδούρας τη Συμφωνία Σύνδεσης.

Η επικύρωσή της έγινε από το Ευρωπαϊκό Κοινοβούλιο το Δεκέμβριο του 2012, ενώ εκκρεμεί η Κύρωσή της από Ελλάδα και το Βέλγιο. Η Συμφωνία που αποτελείται από 363 άρθρα και 12 ιδιαίτερα εκτεταμένα παραρτήματα, στόχευε σε ότι αφορά την ευρωπαϊκή πλευρά σε τέσσερα αποτελέσματα.

Πρώτον, να παρέχει βελτιωμένη πρόσβαση στην αγορά για τις εξαγωγές της Ευρωπαϊκής Ένωσης στην Κεντρική Αμερική.

Δεύτερον, να διαμορφώσει ένα πεδίο ίσων όρων, μέσω της θέσπισης κοινών κανόνων, όπως για παράδειγμα την πνευματική ιδιοκτησία και τις γεωγραφικές ενδείξεις.

Τρίτον, να ενισχύσει την περιφερειακή ολοκλήρωση και τέταρτον, να προωθήσει την αειφόρο ανάπτυξη, μέσα από ένα πλαίσιο ενίσχυσης της οικονομικής ανάπτυξης στη βάση κοινωνιών και περιβαλλοντικών κριτηρίων.

Η Συμφωνία την οποία καλούμαστε να κυρώσουμε σήμερα, επικεντρώνεται σε τρεις ενότητες.

Πρώτον στον πολιτικό διάλογο. Ο πολιτικός διάλογος, έχει ως στόχο να διαμορφώσει μια βέλτιστη, σε πολιτικό επίπεδο, συνεργασία, ανάμεσα στην Ευρωπαϊκή Ένωση και στην Κεντρική Αμερική. Τίθεται ως στόχος η προάσπιση των κοινών αξιών, αρχών και στόχων της δημοκρατίας, των ανθρωπίνων δικαιωμάτων, του κράτους δικαίου, της αειφόρου ανάπτυξης και άλλων μέσων και της προώθησής τους σε διεθνές επίπεδο, κυρίως στα Ηνωμένα Έθνη.

Άλλωστε τα Ηνωμένα Έθνη αναγνωρίζονται ως πυρήνας ενός πολυμερούς συστήματος, που καθιστά δυνατή την αποτελεσματική αντιμετώπιση των παγκόσμιων προκλήσεων. Επιδιώκεται ο διαρκής διάλογος, η συνεννόηση και η ανταλλαγή απόψεων θέσεων και πληροφοριών, που μπορούν να μετασχηματιστούν σε κοινές πρωτοβουλίες σε διεθνές επίπεδο.

Τίθεται το πλαίσιο της συνεργασίας στον τομέα της εξωτερικής πολιτικής και της πολιτικής ασφάλειας. Το κοινό αυτό πλαίσιο, μπορεί να οδηγήσει στην από κοινού ανάληψη πρωτοβουλιών αμοιβαίου ενδιαφέροντος σε διεθνείς οργανισμούς. Είναι σημαντικό ότι ο διάλογος, προσδιορίζει και συγκεκριμένους τομείς ενδιαφέροντος, όπως, ο αφοπλισμός, η καταπολέμηση της τρομοκρατίας, η μετανάστευση και το περιβάλλον.

Δεύτερον, σε συνεργασία, τη δεύτερη ενότητα της Συμφωνίας. Με βάση τη Συμφωνία, προσδιορίζεται με ακρίβεια το πλαίσιο συνεργασίας που επικεντρώνεται στους εξής θεματικούς άξονες: Ενίσχυση της ειρήνης και της ασφάλειας, ενδυνάμωση των κρατικών θεσμών, της χρηστής διακυβέρνησης και της εφαρμογής των κανόνων του κράτους δικαίου, της ισότητας των φύλων, της εξάλειψης διακρίσεων κάθε είδους, της πολιτιστικής πολυμορφίας, του πλουραλισμού, της προώθησης και του σεβασμού των ανθρωπίνων δικαιωμάτων, των δημοκρατικών ελευθεριών και της διαφάνειας και συμμετοχής των πολιτών. Κοινές πρωτοβουλίες για την ενίσχυση της κοινωνικής συνοχής. Υιοθέτηση ενός μεγάλου μοντέλου οικονομικής ανάπτυξης και συνεργασίας που προωθεί την ιδέα της αειφορίας. Ενίσχυση της παραγωγικής διαδικασίας και της βελτίωσης της ανταγωνιστικότητας.

Τρίτον, στο εμπόριο, την τρίτη ενότητα της Συμφωνίας. Εδώ υπάρχουν σαφείς στόχοι, όπως, η επέκταση και των εμπορευματικών συναλλαγών ανάμεσα στην Ευρωπαϊκή Ένωση και την Κεντρική Αμερική: Η διευκόλυνση των εμπορευματικών συναλλαγών με την άρση συγκεκριμένων εμποδίων στις μεταφορές. Η πραγματοποίηση ελεύθερων συναλλαγών στον τομέα των υπηρεσιών, σύμφωνα με το άρθρο 5 της γενικής συμφωνίας, για τις αλλαγές στον τομέα των υπηρεσιών. Η προώθηση της περιφερειακής οικονομικής ολοκλήρωσης στον τομέα των τελωνειακών διαδικασιών, των τεχνικών κανονισμών και των υγειονομικών μέτρων, κάτι που έχει ιδιαίτερη σημασία σε αυτή τη συγκυρία για τον περιορισμό της πανδημίας. Η δημιουργία κινήτρων και προϋποθέσεων για αναπτυχθούν επιχειρηματικές και επενδυτικές πρωτοβουλίες, ένα αποτελεσματικό, αμοιβαίο και σταδιακό άνοιγμα των αγορών δημοσίων συμβάσεων.

Η διαμόρφωση ενός επαρκούς και αποτελεσματικού πλαισίου προστασίας για τα πνευματικά δικαιώματα, για την προστασία των δικαιωμάτων διανοητικής ιδιοκτησίας, όπως, εμπορικά σήματα, γεωγραφικές ενδείξεις, βιομηχανικά σχέδια, διπλώματα ευρεσιτεχνίας. Η δημιουργία των προϋποθέσεων, για να αναπτυχθεί ο ελεύθερος ανταγωνισμός στις οικονομικές και εμπορικές σχέσεις των δύο μερών. Υπάρχει αμοιβαία συμφωνία, για τον σεβασμό των αρχών του ανταγωνισμού, τη διαδικασία επίλυσης διαφορών, την ανταλλαγή πληροφοριών, την τεχνική βοήθεια και την επίλυση διαφορών σχετικά με δημόσιες επιχειρήσεις. Η θέσπιση ενός αποτελεσματικού, δίκαιου και προβλέψιμου μηχανισμού επίλυσης διαφορών, που σχετίζονται με την οικονομική και εμπορική δραστηριότητα. Η προώθηση του διεθνούς εμπορίου και των επενδύσεων σε διμερές επίπεδο. Είναι χαρακτηριστικό ότι το μέρος της Συμφωνίας, που αφορά το εμπόριο εφαρμόζεται σταδιακά με όλα τα κράτη που συμμετέχουν ήδη από το 2013, γεγονός που καταδεικνύει τη σημασία αυτού του σκέλους της Συμφωνίας και για τα δύο μέρη.

Όπως προανέφερα, η Συμφωνία αυτή έχει σαφή πλεονεκτήματα για όλες τις χώρες μέλη της Ευρωπαϊκής Ένωσης. Δημιουργεί τις προϋποθέσεις για ένα ουσιαστικό άνοιγμα της αγοράς της Κεντρικής Αμερικής. Αυτή η προοπτική θα ενισχύσει τις ευρωπαϊκές εξαγωγές, μέσω της μείωσης των δασμών, για τα μεταποιημένα προϊόντα και τα προϊόντα του πρωτογενούς τομέα. Στην ίδια κατεύθυνση κινείται και η πρόβλεψη, για ένα ενιαίο διοικητικό έγγραφο για τις τελωνειακές διαδικασίες και διασαφηνίσεις, που θα ισχύει για όλες τις χώρες της Κεντρικής Αμερικής.

Δημιουργούνται, επίσης, οι προϋποθέσεις, για να μπουν στην αγορά της Κεντρικής Αμερικής ευρωπαϊκές επιχειρήσεις και οντότητες, ιδιαίτερα στον τομέα των δημοσίων συμβάσεων, των υπηρεσιών, αλλά και των επενδύσεων.

Το περιεχόμενο και το πλαίσιο αυτής της Συμφωνίας ανάμεσα στην Ευρωπαϊκή Ένωση και στην Κεντρική Αμερική, μπορεί να αξιοποιηθεί επ΄ ωφελείας και της εθνικής οικονομίας. Η μείωση των δασμών οδηγεί στη μείωση του κόστους του εμπορίου και δημιουργεί ευνοϊκές προοπτικές, για τις ελληνικές εξαγωγικές επιχειρήσεις.

Υπάρχουν, επίσης, προοπτικές ανάπτυξης της επιχειρηματικής και οικονομικής δραστηριότητας στους τομείς της μεταποίησης, της εξαγωγής προϊόντων του πρωτογενούς τομέα, στη ναυτιλία, στα καύσιμα, στις θαλάσσιες μεταφορές και στις λιμενικές υποδομές.

Κυρίες και κύριοι συνάδελφοι, προκύπτει ανάγκη άμεσης κύρωσης αυτής της Συμφωνίας από το Ελληνικό Κοινοβούλιο, καθώς, διαδικαστικοί λόγοι την καθυστέρησαν. Πεποίθησή μου είναι ότι, όπως και στην προηγούμενη συμφωνία έτσι και σε αυτή θα υπάρξει ευρεία κοινοβουλευτική πλειοψηφία στην κύρωση της.

Η Ευρωπαϊκή Ένωση, παρά τις πρόσφατες δυσκολίες, που επέφερε η οικονομική κρίση, έχει φτάσει σε ένα επίπεδο ολοκλήρωσης χωρίς ιστορικό προηγούμενο.

Το εύρος της συμμετοχής, αλλά και η εμβάθυνση σχέσεων μεταξύ των κρατών μελών που επιτεύχθηκε τις προηγούμενες δεκαετίες, κατέστησαν την ευρωπαϊκή οικογένεια έναν ισχυρό διεθνή πολιτικό και οικονομικό πόλο. Οι αξίες πάνω στις οποίες χτίστηκε το ευρωπαϊκό κεκτημένο, τις αξίες της Δημοκρατίας, της ελευθερίας, της ισότητας, της ισονομίας, της ειρήνης και της ανεκτικότητας - για να αναφέρω μόνο μερικές - θέλουν να γίνουν παγκόσμιες αρχές. Παράλληλα, όμως, επιδιώκουμε συμμαχίες σε οικονομικό επίπεδο. Συμμαχίες με ισχυρούς εταίρους, με αναπτυγμένες οικονομίες, με τις οποίες θα μπορούμε επί ίσοις όροις να διαπραγματευόμαστε, να συναλλασσόμαστε και να αναπτυσσόμαστε.

Οι δύο Συμφωνίες που συζητούμε σήμερα, αποτυπώνουν ακριβώς αυτή την προσπάθεια της Ευρωπαϊκής Ένωσης να λειτουργήσει παγκόσμια ως μία δύναμη προόδου και ευημερίας, για όλους τους λαούς του κόσμου. Γι’ αυτό και σας καλώ να τις υπερψηφίσετε. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ τον συνάδελφο, κ. Καββαδά, γιατί έκανε και σχετική οικονομία του χρόνου. Είναι τεράστιες αυτές οι Συμφωνίες. Η μία έχει 386 άρθρα με την Αρμενία και η άλλη με την Κεντρική Αμερική έχει 363 άρθρα.

Το λόγο έχει ο κ. Αθανασίου.

**ΝΑΣΟΣ ΑΘΑΝΑΣΙΟΥ (Εισηγητής της Μειοψηφίας)**: Κύριε πρόεδρε, θα μιλήσω μόνο για τη Συμφωνία με την Αρμενία για τρεις λόγους. Ο πρώτος είναι διότι έχω προσεγγίσει και άλλες φορές αυτό το θέμα. Ο δεύτερος είναι διότι πιστεύω ότι παρέχει διδάγματα, για την εξωτερική μας πολιτική και ο τρίτος ότι επίσης πιστεύω ότι η Ελλάδα, πρέπει να είναι παρούσα στην Ευρασία.

Κυρώνουμε σήμερα τη συνολική και ενισχυμένη Συμφωνία Αρμενίας και Ευρωπαϊκής Ένωσης. Η Συμφωνία αυτή είναι το τέρμα μιας πορείας. Δεν μπορείς να την καταλάβεις αν δεν αναγνωρίσεις τους σταθμούς και τα ορόσημα της. Αν μπορούμε να κλείσουμε μια πατρίδα μέσα σε μια παράγραφο, τότε η Αρμενία είναι χώρα 2,9 εκατομμυρίων κατοίκων που συνορεύει με την Τουρκία, τη Γεωργία, το Αζερμπαϊτζάν και το Ιράν. Όχι με τη Ρωσία όπως πιστεύουν πολλοί. Αν συλλογιστεί κανείς ότι τα σύνορά της με την Τουρκία και το Αζερμπαϊτζάν είναι κλειστά και η κατάσταση στη Γεωργία και στο Ιράν, δεν είναι πάντοτε ήρεμη, θα επιτρεπόταν να σχηματίσει την εικόνα μιας αποκλεισμένης χώρας.

Η Αρμενία στηρίζεται για την ασφάλεια της στη Ρωσική Ομοσπονδία. Είναι η μόνη χώρα στην περιοχή, που διαθέτει ρωσική στρατιωτική βάση και η μόνη στο Νότιο Καύκασο που ανήκει στον Οργανισμό της Συνθήκης Συλλογικής Ασφάλειας (Collective Security Treaty Organization). Παρόλα αυτά δημιουργήθηκε κάποιο κλίμα δυσπιστίας προς τη Μόσχα μετά τις αποκαλύψεις το 2016, ότι η Ρωσία προχώρησε σε πωλήσεις όπλων στο Αζερμπαϊτζάν, καθώς όλοι γνωρίζουν ότι υπήρχε ένας τετραήμερος πόλεμος με το Αζερμπαϊτζάν. Tο Αζερμπαϊτζάν στο πολεμικό πεδίο τα πήγε καλά, αλλά το 2016 είχαμε αποκαλύψεις ότι η Ρωσία είχε πωλήσει όπλα στο Αζερμπαϊτζάν, παρότι η Αρμενία είναι η μοναδική φιλική της χώρα στην περιοχή.

Παρότι το ορεινό Καραμπάχ αποτελεί οδυνηρή πληγή για την Αρμενία, η αντίδρασή της, δεν υπερέβη τα όρια του συναισθηματισμού. Αν η Ρωσία θεωρείται χορηγός ασφάλειας στην Αρμενία, η Ευρωπαϊκή Ένωση είναι ο κυριότερος εμπορικός της εταίρος. Η Αρμενία όπως και η Ουκρανία, κατέβαλε προσπάθειες, για στενότερες οικονομικές και πολιτικές σχέσεις με την Ευρωπαϊκή Ένωση, σχέσεις που θα μπορούσαν να φτάσουν μέχρι και τη σύνδεσή της με την Ευρωπαϊκή Ένωση. Στην Αιτιολογική έκθεση του υπό συζήτηση θέματος, αναφέρεται ότι η Συμφωνία την οποία κυρώνουμε σήμερα, δεν φτάνει μέχρι τη δημιουργία σχέσης σύνδεσης μεταξύ τους. Πώς συνέβη αυτό; Είναι αλήθεια, αλλά πώς συνέβη; Μη διαψευδόμενοι αναλυτές των ευρασιατικών θεμάτων, αναφέρουν ότι τον Σεπτέμβριο του 2013, έπειτα από συνάντηση με τον Βλαντιμίρ Πούτιν στη Μόσχα, ο Πρόεδρος της Αρμενίας, Σερζ Σαρκισιάν ανακοίνωσε ότι αναστέλλει τις συνομιλίες με τους ευρωπαίους και ότι η χώρα του θα ενταχθεί στην ευρασιατική οικονομική ένωση - ευρασιατική ένωση σκέτο μετά - η οποία περιλαμβάνει, πρώην σοβιετικές δημοκρατίες και βεβαίως τελεί υπό την επιρροή της Μόσχας.

Να κρατήσουμε αυτόν τον όρο, αυτόν τον οργανισμό, Ευρασιατική Ένωση. Τότε ακριβώς αποδείχθηκαν, τόσο η αποτελεσματικότητα της Ευρωπαϊκής Ένωσης, όσο και η ευρύτητα πνεύματος της Αρμενικής Κυβέρνησης. Η Ευρωπαϊκή Ένωση ανακοίνωσε ότι κοιτά προς το μέλλον και παραμένει προσηλωμένη στη συνέχιση των διαπραγματεύσεων με την Αρμενία, εφόσον αυτό είναι συμβατό με τις υποχρεώσεις της Αρμενίας στην Ευρασιατική Ένωση. Από την πλευρά του ο Πρόεδρος Σαρκισιάν, δεσμεύτηκε τότε να εξασφαλίσει μια σπάνια δεύτερη ευκαιρία σύσφιξης των αρμενο-ευρωπαϊκών σχέσεων, επιδιώκοντας ακριβώς τη σύναψη της Συμφωνίας, που καλούμαστε σήμερα να κυρώσουμε. Επιδίωξε, ειδικότερα, η Συμφωνία αυτή να είναι και συνολική και ενισχυμένη και διόλου υπαγορευμένη και πράγματι είναι, διόλου υπαγορευμένη.

Σημαντική ένδειξη ανεξάρτητης πολιτικής μιας μικρής χώρας, των Αρμένιων, αποτελεί η άρνησή τους να αναγνωρίσουν την ανεξαρτησία, όπως ζητούσε η Μόσχα, της Νότιας Οσετίας και της Αμπχαζίας, οι οποίες ανήκαν στη Γεωργία. Αυτά είναι μερικά από τα σημαντικότερα γεγονότα.

Ορισμένοι αμφιβάλλουν, αν τα επίθετα είναι τίμια. Το βέβαιο είναι ότι τα γεγονότα είναι τιμιότερα από τα επίθετα και αποτελεί γεγονός, ζητώ την προσοχή σας, ότι το 2015 το Κοινοβούλιο της Αρμενίας, αναγνώρισε τη Γενοκτονία των Ελλήνων του Πόντου και των Ασσυρίων.

Αυτή η Συμφωνία δεν είναι άσχετη με τα 92 εκατομμύρια, που χορήγησε μόλις την περασμένη εβδομάδα η Ευρωπαϊκή Ένωση στην Αρμενία, για την αντιμετώπιση του κορονοϊού, μία από τις πολλές χορηγίες.

Κατά τη συνάντησή του με τον τότε Πρωθυπουργό Αλέξη Τσίπρα εδώ στην Αθήνα, ο Πρόεδρος της Αρμενίας, Σερζ Σαρκισιάν, δεν μίλησε απλώς για σχέση φιλίας μεταξύ των δύο χωρών μας, αλλά για αδελφοσύνη και ο Αλέξης Τσίπρας για παράλληλη ιστορία, ωστόσο και οι δύο αναγνώρισαν ότι ο αδύναμος κρίκος μας είναι σήμερα οι εμπορικοοικονομικές σχέσεις, τις οποίες δεν είναι διόλου τυχαίο ότι η υπό κύρωση Συμφωνία, βελτιώνει ποσοτικά και ποιοτικά.

Στην Ευρασία θα πρέπει να προσέχει κανείς, όταν κάνει αναλύσεις, περισσότερο πανεπιστημιακούς δασκάλους, ανεξάρτητους στοχαστές, που σπανίζουν και λιγότερο τις επίσημες διακηρύξεις. Πολιτικοί και πανεπιστημιακοί αναλυτές, εν πάση περιπτώσει, των Ευρασιατικών θεμάτων υποστηρίζουν ότι η Ευρωπαϊκή Ένωση, κυρίως στην περίπτωση της Αρμενίας αυτό περιόριζε τις ενέργειές της. Την είχαν επικρίνει μάλιστα ότι έχει σχηματίσει ένα δαχτυλίδι αυτοπεριορισμού, για να μην ενοχλήσει τη Ρωσία, όμως σχεδόν τον ίδιο αυτοπεριορισμό αποδίδουν και στις ενέργειες της Ρωσίας.

Το αποτέλεσμα θεωρούμε ότι είναι θετικό. Η αποκαλούμενη βελούδινη επανάσταση των Αρμενίων το 2018, που σάρωσε τις παλιές ελίτ από την εξουσία, τις απομάκρυνε, δεν είχε τα αποτελέσματα της ουκρανικής επανάστασης του Μεϊντάν στην Ουκρανία και δεν άφησε οδυνηρό αποτύπωμα στις σχέσεις της Ρωσίας με τη Δύση. Αυτός είναι ο λόγος που ορισμένοι στις Βρυξέλλες, θεωρούν τη Συμφωνία αυτή υπόδειγμα του πώς μπορούν να σφυρηλατούνται συνεργασίες, χωρίς να επιδεινώνονται οι διεθνείς σχέσεις. Μάλιστα κάποιος πίστωσε στον Σαρκισιάν τον μεγάλο τίτλο του εφαρμοστή της αριστοτελικής θεωρίας της μεσότητας.

Ζήτησα, παρακάλεσα να συγκρατήσετε τον όρο και τον οργανισμό βέβαια που εκφράζει, Ευρασιατική Ένωση. Όταν μιλούμε, για πολυδιάστατη εξωτερική πολιτική, βεβαίως καταπολεμούμε την μονοκαλλιέργεια.

Η Ελλάδα είναι η πρώτη χώρα μέλος της Ευρωπαϊκής Ένωσης, που υπέγραψε με την Ευρασιατική Ένωση Μνημόνιο Οικονομικής συνεργασίας με πρωτοβουλία του κυρίου Γιώργου Κατρούγκαλου. Ακολούθησε η Ιταλία και δεν θυμάμαι ποιες άλλες χώρες. Αυτό είναι μια εκκίνηση, μια αφετηρία, για την εντονότερη ελληνική παρουσία στην Ευρασία, κύριε Υπουργέ. Δεν υπάρχει μόνον η Ευρώπη, υπάρχει και η Ευρασία, εντασσόμενη στα ευρωπαϊκά θέματα. Βεβαίως, νομίζω, ότι πρέπει να είμαστε υπερήφανοι, για το ότι είμαστε η μόνη χώρα που υπέγραψε με την Ευρασιατική Ένωση Μνημόνιο Οικονομικής συνεργασίας.

Δυο λόγια για τη συμφωνία καθαυτή. Όταν Κυρώνεις, δεν μπορείς να αλλάξεις. Συνεπώς, είναι μάταιο να λέμε τι περιέχει μια συμφωνία. Γιατί να πω τι περιέχει, όταν το έχει διαπραγματευθεί η Κυβέρνησή μου, το έχει υπογράψει η Κυβέρνησή μου και δεν μπορώ ως Βουλή να το αλλάξω και ως Βουλευτής να προτείνω κάτι. Αξίζει, όμως, τον κόπο να πούμε δυο λόγια γι’ αυτή την συμφωνία, στην οποία έχει συντείνει πολύ η Κυβέρνηση του ΣΥΡΙΖΑ. Ο κ. Σαρκισιάν ήρθε εδώ ο κ. Παυλόπουλος ανταπέδωσε την επίσκεψη, ο κ. Σαρκισιάν συναντήθηκε με τον Αλέξη Τσίπρα και τέθηκαν κάποιες βάσεις. Ειδικότερα, για την Ελλάδα, η Συμφωνία συνιστά σημαντικό βήμα, για ενισχυμένη πολιτική και οικονομική συνεργασία και εμπλοκή στην εν λόγω περιοχή.

Κατοχυρώνουν τα γεωγραφικά προϊόντα, προστατεύει τις γεωγραφικές ενδείξεις, το κυριότερο, γιατί πιστώνουν στην Αρμενία, ότι ναι δεν πήγε σε συμφωνία σύνδεσης με την Ευρωπαϊκή Ένωση, αλλά αυτό που κάνεις τώρα είναι κι αυτό καλό. Διότι, αυτή η συμφωνία περιλαμβάνει τις ρήτρες της Ευρωπαϊκής Ένωσης, σχετικά με τα ανθρώπινα δικαιώματα, τα διεθνή ποινικά δικαστήρια, τα όπλα μαζικής καταστροφής, τα φορητά όπλα, τον ελαφρύ οπλισμό και την καταπολέμηση της τρομοκρατίας. Όλα αυτά σημαίνουν, αν τα απέδωσα σωστά, το εξής ότι μπορείς να κάνεις πολυδιάστατη πολιτική, μπορείς να εφαρμόσεις αρχές και κανόνες της Ευρωπαϊκής Ένωσης σε οργανισμούς που επηρεάζονται από την ρωσική ομοσπονδία. Τελικώς, μπορείς να ασχολείσαι και με περιοχές στις οποίες έχεις περιφρονήσει και η Ευρασία είναι μια περιοχή με πλούσιο ελληνισμό, με πολλούς ομογενείς που η Ελλάδα έχει περιφρονήσει.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε κύριε συνάδελφε. Θα μου επιτρέψετε και συναδελφικά, επαγγελματικά ως δημοσιογράφος να πω ότι θύμιζε πάρα πολύ δημοσιογραφική προσέγγιση παράλληλα με την εκτενέστατη αναφορά που κάνατε και στα υπόλοιπα θέματα και ήταν πάρα πολύ ωραίο. Ακούσαμε τον παλιό Νάσο Αθανασίου.

**ΑΘΑΝΑΣΙΟΣ ΑΘΑΝΑΣΙΟΥ (Εισηγητής της Μειοψηφίας):** Κύριε Πρόεδρε, αν πολιτική εξέταση είναι η γενικότητα, η αοριστολογία, οι διακηρύξεις και η έλλειψη του γεγονότος από τη συλλογιστική μας, νομίζω ότι δεν θα πρέπει να είμαστε περήφανοι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εννοώ ακριβώς το αντίθετο, κύριε συνάδελφε.

Τον λόγο έχει η κυρία Γκαρά, για την Συμφωνία με την Κεντρική Αμερική.

**ΑΝΑΣΤΑΣΙΑ ΓΚΑΡΑ (Εισηγήτρια της Μειοψηφίας):** Ευχαριστώ κύριε Πρόεδρε, κύριε Υπουργέ. Με την ευκαιρία της σημερινής συνεδρίασης, δεν μπορώ να μην αναφερθώ στο πλήγμα που δημιουργεί στον τουριστικό και επαγγελματικό κλάδο της Θράκης, αναιτιολόγητη απόφαση της Κυβέρνησης να κλείσει τις τελωνειακές εισόδους από τα βόρεια σύνορά μας. Δεν μπορώ, επίσης, να μην αναφερθώ στην προχειρότητα με την οποία διαχειρίζεστε κυβερνητικοί εκπρόσωποι με αντιφατικές και βιαστικές δηλώσεις στις εισόδους από και προς την Τουρκία, δημιουργώντας σύγχυση στην περιοχή. Δεν φτάνει που δεν στηρίζετε ως κυβέρνηση επαρκώς τους εργαζόμενους και τους επαγγελματίες στον τουρισμό με στοχευμένα οικονομικά μέτρα, δεν φτάνει που δεν έχετε κανένα αναπτυξιακό σχεδιασμό θωράκισης για τη Θράκη ή μέτρα ενίσχυσης των πολιτών σε αυτήν τη δύσκολη περίοδο, σήμερα δυστυχώς, δίνετε άλλο ένα χτύπημα στον τουρισμό της περιοχής μας. Γι’ αυτό και πολύ ευγενικά σας καλούμε να επιδείξετε σοβαρότητα και έμπρακτο ενδιαφέρον για την περιοχή μας και να αφήσετε όλες αυτές τις παλινωδίες και την πολιτική χωρίς σχεδιασμό.

Κυρίες και κύριοι συνάδελφοι, προχωράω στο θέμα που συζητάμε σήμερα, τη συζήτηση για την παρούσα Κύρωση της Συμφωνίας σύνδεσης μεταξύ των κρατών της Ευρωπαϊκής Ένωσης και αυτών της Κεντρικής Αμερικής, έρχεται σε μία περίοδο ιδιαίτερα ταραγμένη για τη Μεσόγειο, αλλά και για την εξωτερική μας πολιτική. Αντιμετωπίζουμε, καθημερινά, την εντεινόμενη τουρκική προκλητικότητα και με την εργαλειοποίηση του προσφυγικού μεταναστευτικού, αλλά και την παραβίαση του διεθνούς δικαίου. Ενώ εξελίξεις έχουμε και στην συμβιβαστική συμφωνία με την Ιταλία, το Τουρκολιβυκό Σύμφωνο και το διάλογο με την Αίγυπτο.

Παρατηρούμε ωστόσο η σημερινή Κυβέρνηση να παρουσιάζει μία αμυντική στάση σε αρκετά ζητήματα, χωρίς σταθερή πυξίδα, αμηχανία, παλινωδίες και αντιφάσεις. Δυστυχώς, η Νέα Δημοκρατία έχει πάρει αποστάσεις από μία πολυδιάστατη εξωτερική πολιτική της χώρας μας, μία πολιτική ενεργητική, πολιτική συμμαχιών και πρωτοβουλιών, με την Ελλάδα να συμμετέχει σε όλα τα ευρωπαϊκά και διεθνή τραπέζια διαλόγου και αποφάσεων, όπως ασκήθηκε την προηγούμενη περίοδο.

Σε ένα τέτοιο περιβάλλον, λοιπόν, καλούμαστε σήμερα να κυρώσουμε τη συμφωνία Ευρωπαϊκής Ένωσης και Κεντρικής Αμερικής, που θέτει ένα ευρύ πολυδιάστατο πλαίσιο συνεργασιών και ενεργειών, ενώ δημιουργεί προοπτικές στους τομείς του εμπορίου, των επενδύσεων, του περιβάλλοντος, των πολιτικών κοινωνικής συνοχής, της μετανάστευσης, της υγείας, της εργασίας και σε πολλά άλλα επίπεδα, τα οποία αναφέρονται στο πλαίσιο της συμφωνίας. Οι σχέσεις των χωρών της Ευρωπαϊκής Ένωσης με τα κράτη αυτά θεμελιώνονται σε κοινές αρχές και αξίες, αλλά και στην επιθυμία των δύο μερών να εδραιώσουν και να εμβαθύνουν τους διαπεριφερειακούς τους δεσμούς σε τομείς κοινού ενδιαφέροντος. Οι δεσμοί μεταξύ των δύο μερών έχουν σφυρηλατηθεί για λόγους ιστορικούς και πολιτισμικούς, κοινωνικούς, οικονομικούς εδώ και πάρα πολλά χρόνια. Ας μην ξεχνάμε, για παράδειγμα, κυρίες και κύριοι συνάδελφοι, την ελληνική ναυτοσύνη, αλλά και το εμπορικό δαιμόνιο, όπως συνηθίζουμε να το λέμε, των Ελλήνων που οδήγησαν πολλούς συμπατριώτες μας να φτάσουν μέχρι και τα κράτη της Κεντρικής Αμερικής και μάλιστα πολλές φορές να ξεχωρίζουν εκεί με τις επιδόσεις τους στην οικονομία.

Μας συνδέουν επίσης και πολιτικοί δεσμοί με τους λαούς αυτούς, όπως οι απελευθερωτικοί αγώνες των λαών και της δικής μας περιοχής, αλλά και των κρατών της Κεντρικής Αμερικής. Για αυτό και είναι σημαντική η παρούσα κύρωση της συμφωνίας σύνδεσης μεταξύ των χωρών της Ευρωπαϊκής Ένωσης, αλλά και των χωρών της Κεντρικής Αμερικής, διότι δεδομένου του πολιτικού και οικονομικού ενδιαφέροντος που παρουσιάζει η Κεντρική Αμερική, της γεωγραφικής της θέσης, μεταξύ Ατλαντικού και Ειρηνικού και για πολλούς ακόμη λόγους, η εν λόγω συμφωνία σύνδεσης θα επιτρέψει στην Ευρωπαϊκή Ένωση, άρα μέσω αυτής και στην ελληνική πλευρά να διαδραματίσει ενεργότερο ρόλο στην ανάπτυξη αυτής της περιοχής. Ευκαιρίες επιχειρηματικής δραστηριότητας αναμένεται να αναδυθούν από το αμοιβαίο άνοιγμα των αγορών αγαθών, υπηρεσιών και κρατικών προμηθειών, καθώς και από την ενίσχυση των επενδύσεων. Κλάδοι της οικονομίας, όπως η μεταποίηση, η εξαγωγή τροφίμων, ο τουρισμός, οι θαλάσσιες μεταφορές, ο ναυτιλιακός εξοπλισμός, οι λιμενικές υποδομές, τα καύσιμα, κλάδοι δηλαδή στους οποίους η χώρα μας διαθέτει ισχυρή παράδοση και εμπειρία και αποτελούν συγκριτικό πλεονέκτημα για εμάς, είναι δεδομένο ότι θα επωφεληθούν από συμφωνίες σαν τη σημερινή.

Ταυτόχρονα, όμως, είναι ιδιαίτερα σημαντικό και κρίσιμο σε τέτοιου είδους συμφωνίες οι οποίες ναι μεν έχουν ως κύριο χαρακτηριστικό τις εμπορικές συναλλαγές, να συμπεριλαμβάνονται και να προβλέπονται διατάξεις για τη συνεργασία και σε άλλους τομείς, όπως την καταπολέμηση της διαφθοράς, την αντιμετώπιση του διεθνούς οργανωμένου εγκλήματος, τη βιώσιμη ανάπτυξη, την προάσπιση των ανθρωπίνων δικαιωμάτων, την αντιμετώπιση και τη διαχείριση των μεταναστευτικών ροών, τα εργασιακά και περιβαλλοντικά πρότυπα των χωρών που υπογράφουν τη συμφωνία και άλλα πολλά.

Επιπρόσθετα θα πρέπει σε τέτοιου είδους συμφωνίες να είμαστε εξαιρετικά προσεκτικοί και λεπτομερείς σε σχέση με την προστασία των προϊόντων γεωγραφικών ενδείξεων, όπως για παράδειγμα της φέτας ή άλλων προϊόντων προέλευσης ΠΟΠ, ώστε να διασφαλίζουμε τα ελληνικά προϊόντα και τα εμπορικά μας συμφέροντα στο ακέραιο και να μην υπάρχει κανένα περιθώριο, για παρερμηνείες από τρίτους, όπως έχουμε δει δυστυχώς να συμβαίνει με ελληνικά προϊόντα εγνωσμένου κύρους και ποιότητας κατά το παρελθόν.

Η σημερινή συμφωνία σύνδεσης που καλούμαστε να κυρώσουμε δεν είναι κάτι καινούργιο, αποτελεί συνέχεια και βασίζεται στις αρχές, στους στόχους και τους μηχανισμούς συμφωνίας του πολιτικού διαλόγου και συνεργασίας που υπεγράφη το 2003 μεταξύ των χωρών της τότε Ευρωπαϊκής Κοινότητας και των χωρών της Κεντρικής Αμερικής, καθώς και της συμφωνίας-πλαίσιο που είχε υπογραφεί μεταξύ των ίδιων μερών το 1993. Έκτοτε έχουν ακολουθήσει αρκετές συναφείς συμφωνίες, οι οποίες αναφέρθηκαν και από τους προηγούμενους εισηγητές.

Σε ό,τι αφορά το περιεχόμενο, ενδελεχέστερα της συμφωνίας, αρκετά είναι σημαντικό το γεγονός ότι συμπεριλαμβάνονται προβλέψεις, για την προστασία και τη βιώσιμη διαχείριση των φυσικών πόρων και των οικοσυστημάτων, συμπεριλαμβανομένων δασών και αλιείας, καθώς και για τις επιπτώσεις της οικονομικής δραστηριότητας συνολικά στο περιβάλλον μας. Στην περίοδο της κλιματικής κρίσης που ήδη διανύουμε με τις καταστροφικές συνέπειες να γίνονται εμφανείς όλο και συχνότερα στον τόπο μας, στη δε Κεντρική Αμερική οι χώρες είναι ακόμη πιο ευάλωτες σε τέτοιου είδους καταστροφές, είναι κρίσιμο να υιοθετούνται καλές πρακτικές, να ανταλλάσσεται τεχνογνωσία, να αντλούνται διδάγματα για την καταπολέμηση της ρύπανσης, τον μετριασμό της κλιματικής αλλαγής, να θεσπίζονται κίνητρα για την προστασία του περιβάλλοντος, αλλά και για την προαγωγή της περιβαλλοντικής συνείδησης και παιδείας.

Επίσης, είναι σημαντικό ότι, ως στόχος της συγκεκριμένης Συμφωνίας, αναφέρεται η ενίσχυση της κοινωνικής συνοχής, με την αντιμετώπιση της φτώχειας, των ανισοτήτων και του κοινωνικού αποκλεισμού. Κοινώς, αναγνωρίζεται, πως η οποιαδήποτε οικονομική ανάπτυξη, που δεν λαμβάνει ως προϋπόθεση τη συνοχή και την ισορροπία, εντός της ίδιας της κοινωνίας, μόνο ως τέτοια δεν μπορεί να γίνει δεκτή. Γι’ αυτό και στα άρθρα της Συμφωνίας υπάρχουν σαφείς προβλέψεις, για δικαιότερη κατανομή του εισοδήματος, άρση των αδικιών και των ανισοτήτων, δικαιότερη ανακατανομή του πλούτου, αποτελεσματικές δημόσιες δαπάνες στον κοινωνικό τομέα, δίκαιη πρόσβαση στις κοινωνικές υπηρεσίες για όλους και όλες, συστήματα κοινωνικής προστασίας στην εργασία, βασιζόμενες στην αρχή της αλληλεγγύης. Αρκεί βέβαια, όλες αυτές οι προβλέψεις να μη μείνουν απλά σε επίπεδο διακηρύξεων, να μη μείνουν ως λέξεις στο κείμενο της Συμφωνίας, αλλά να μετουσιωθούν σε πρωτοβουλίες, σε πράξεις και σε έργα. Και εδώ, έρχεται η ευθύνη και του Ευρωκοινοβουλίου αλλά και των Ευρωπαϊκών Κυβερνήσεων.

Παράλληλα είναι σημαντικό, ότι στη Συμφωνία υπάρχουν σε άρθρα, ρητές αναφορές για την προστασία και ενίσχυση των ανθρώπινων δικαιωμάτων, την ισχυροποίηση της δημοκρατίας, την εφαρμογή δημοκρατικών αρχών και πρακτικών. Ταυτόχρονα, στο κείμενο αποτυπώνεται η φτώχεια, ως ένα από τα γενεσιουργά αίτια της μετανάστευσης, καθώς επίσης προβλέπεται και η ενίσχυση του διαλόγου και της συνεργασίας μεταξύ των δύο μερών της Συμφωνίας, για όλα τα συναφή με τη μετανάστευση θέματα, όπως τα προσφυγικά ρεύματα, την παράτυπη μετανάστευση, την επανεισδοχή υπηκόων και άλλα.

Στη συνέχεια, είναι σημαντικό, ότι στο κείμενο της Συμφωνίας σύνδεσης με τα κράτη της κεντρικής Αμερικής υπάρχουν συγκεκριμένες προβλέψεις, για την υλοποίηση έργων υποδομής, εφαρμογή τομεακών πολιτικών με τη μεταφορά εξοπλισμού, μελέτες, κατάρτιση ανάπτυξη καινοτόμων προγραμμάτων, διευκόλυνση για άμεσες ξένες επενδύσεις, ή ιδιωτικές χρηματοδοτήσεις.

Τα επισημαίνω όλα αυτά, για να τονίσω πως υπάρχουν σημεία σε αυτήν τη Συμφωνία, που μπορούν να αποδειχθούν ευεργετικά για τη χώρα μας, για την ελληνική οικονομία, που όλοι γνωρίζουμε ότι έχει ιδιαίτερα χαρακτηριστικά αλλά και αδυναμίες. Ωστόσο, υπάρχουν και τομείς, όπου διαθέτουμε ισχυρά συγκριτικά πλεονεκτήματα, εμπειρία εξειδικευμένο και υψηλού επιπέδου ανθρώπινο δυναμικό, στοιχεία δηλαδή τα οποία μπορούμε να αξιοποιήσουμε. Είναι κρίσιμο επίσης, ότι στη Συμφωνία υπάρχουν σαφείς αναφορές και προβλέψεις για τη δημόσια υγεία, για τη δημιουργία αποτελεσματικών συστημάτων υγείας με επαρκές ανθρώπινο δυναμικό και μηχανισμούς ενίσχυσης της κοινωνικής προστασίας, με την ταυτόχρονη αναβάθμιση της πρωτοβάθμιας υγειονομικής περίθαλψης και πρόληψης. Αντίστοιχες αναφορές σε άρθρα υπάρχουν και για τη δημόσια εκπαίδευση.

Αυτό που εκτιμώ ότι πρέπει να τονιστεί, με αφορμή και την κύρωση της Συμφωνίας σήμερα, μιας και ακόμη βρισκόμαστε στη δίνη μιας υγειονομικής κρίσης, που συνεχίζει να ταλαιπωρεί σχεδόν όλη την ανθρωπότητα, είναι η αναγκαιότητα που υπάρχει, όλα τα κράτη να διαθέτουν ένα ισχυρό δημόσιο σύστημα υγείας.

Τέλος, σε ότι αφορά τις εμπορικές συναλλαγές, που πρακτικά αποτελούν και τον πυρήνα της σημερινής Συμφωνίας με τα 274 από τα 363 άρθρα της Σύμβασης να περιλαμβάνονται στο συγκεκριμένο υποκεφάλαιο, θα ήθελα να επισημάνω τα εξής: Είναι προφανές πως, η εν λόγω Συμφωνία, μπορεί να αποδειχθεί επωφελής, για την ενίσχυση των εξαγωγών των ελληνικών προϊόντων, καθώς μειώνονται σταδιακά και κάποια στιγμή, προβλέπει την εξάλειψη των δασμών. Απλοποιούνται οι τελωνειακές διαδικασίες, πολύ θετικό, προωθείται το διεθνές εμπόριο, ενισχύονται οι επενδύσεις, βελτιώνεται το κλίμα εμπιστοσύνης, μεταξύ των δύο συμβαλλόμενων μερών. Είναι δε επίσης χαρακτηριστικό, ότι στο κείμενο της Συμφωνίας υπάρχουν συγκεκριμένες προβλέψεις, για τα βιοτεχνικά προϊόντα, για τα βιολογικά προϊόντα, για τη γεωργία, για την αλιεία, για τον τρόπο που θα γίνεται το ηλεκτρονικό εμπόριο, τα υγειονομικά μέτρα που θα πρέπει να ακολουθούνται, το κανονιστικό πλαίσιο που θα πρέπει να εφαρμόζεται τις αρχές του ελεύθερου εμπορίου που θα πρέπει να χαρακτηρίζει τις εμπορικές συναλλαγές, τη συμβολή του εμπορίου στην αειφόρο ανάπτυξη, τα εργασιακά και περιβαλλοντικά πρότυπα, τη διατήρηση των επιπέδων προστασίας για την περιφερειακή οικονομική ολοκλήρωση στον τομέα των τελωνειακών διαδικασιών.

Απαιτείται, βέβαια, να διασφαλίσουμε τα συμφέροντα της ελληνικής οικονομίας και το ισχυρό brand name που έχουν τα ελληνικά αγροτικά και βιομηχανικά προϊόντα που διακινούνται στις ξένες αγορές. Θα πρέπει επίσης, να ενισχύσουμε περαιτέρω τις ελληνικές εξαγωγές, οι οποίες, τα τελευταία χρόνια, έχουν αυξητική τάση μετά και τις στοχευμένες πολιτικές της προηγούμενης κυβέρνησης, φυσικά με μεγάλο περιθώριο βελτίωσης των επιδόσεων μας σε αυτόν τον τομέα, όπως και στον τομέα της μεταποίησης, στον οποίο επίσης, τα τελευταία χρόνια, έχουν γίνει ιδιαίτερα σημαντικά βήματα. Συμφωνίες και συμβάσεις όπως η σημερινή, μπορούν να αποδειχθούν ιδιαίτερα ευεργετικές, σε αυτόν τον κλάδο της οικονομίας.

Ωστόσο, η Κύρωση της Σύμβασης, απαιτεί μία συνεχή ενεργοποίηση και παρακολούθηση, αλλά και άρτια προετοιμασία, ώστε να διασφαλίζονται πλήρως τα ελληνικά προϊόντα, ιδιαίτερα τα προϊόντα γεωγραφικών ενδείξεων ή άλλα Π.Ο.Π. προϊόντα που αποτελούν ήδη ή μπορούν να αποτελέσουν ένα μεγάλο τμήμα των ελληνικών εξαγωγών και της τόνωσης της ελληνικής οικονομίας.

Για όλους αυτούς τους λόγους, κυρίες και κύριοι συνάδελφοι και με την προτροπή η παρούσα Σύμβαση να μην μείνει μόνο ένα γραπτό κείμενο διακηρύξεων και καλών προθέσεων, αλλά να αποτελέσει ένα πλαίσιο ενεργητικής, πολιτικής, συμμαχιών και συνεργασιών, που θα μετουσιωθεί σε πραγματικές πρωτοβουλίες αναβάθμισης και τόνωσης των τομέων στους οποίους αναφέρεται.

Υπερψηφίζουμε και στηρίζουμε την Κύρωση της σημερινής Συμφωνίας.

Ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Ευχαριστούμε.

Τον λόγο έχει, ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής (ΚΙΝ.ΑΛ.):** Κύριε Πρόεδρε, επιτρέψτε μου καταρχήν να κάνω μία επισήμανση. Σήμερα είναι η μέρα που άνοιξαν τα αεροδρόμια και έρχονται οι επισκέπτες στην Ελλάδα πιο ελεύθερα. Δυστυχώς, όμως, τα πρώτα δείγματα της ημέρας είναι πάρα πολύ αρνητικά. Με τις φόρμες που ανακοινώνει η Κυβέρνηση, όπως χθες, που πρέπει να συμπληρώσουν οι τουρίστες βλέπουμε ολοένα και περισσότερο οι ακυρώσεις να αυξάνονται. Και θα σας αναφέρω μόνο από την περιοχή τη δική μου, από το τελωνείο των Ευζώνων όπου έχουμε τον οδικό τουρισμό, ενώ άνοιξαν το πρωί, το απόγευμα έκλεισε γιατί παρουσιάστηκαν τεράστια προβλήματα με αποτέλεσμα εν ευθέτω χρόνω που θα είναι ίσως μετά από 15 μέρες να ξανανοίξει.

Κυρίες και κύριοι συνάδελφοι, σήμερα στην Επιτροπή συζητάμε την Κύρωση μιας σημαντικής Συμφωνίας, της συνολικής και ενισχυμένης Συμφωνίας εταιρικής σχέσης, μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας των κρατών μελών τους αφενός και της Δημοκρατίας της Αρμενίας αφετέρου.

Η νέα Συμφωνία, προέκυψε μετά από διαπραγματεύσεις που ολοκληρώθηκαν τον Φεβρουάριο του 2017 και μονογραφήθηκε τον Μάρτιο του 2017. Υπογράφτηκε δε από όλα τα μέρη τον Νοέμβριο του 2017 και θα πρέπει να επικυρωθεί επίσης από όλα τα μέρη όπως κάνουμε σήμερα εμείς. Στόχος της Συμφωνίας, είναι η αναβάθμιση και ο εκσυγχρονισμός του συμβατικού πλαισίου της Συμφωνίας εταιρικής σχέσης και συνεργασίας του 1996, στην οποία βασίζονται οι σχέσεις της Ευρωπαϊκής Ένωσης με την Αρμενία.

Παρέχει ένα ευρύ πλαίσιο συνεργασίας μεταξύ των μερών προς όφελος των πολιτών τους τόσο στον οικονομικό, εμπορικό και πολιτικό τομέα, όσο και σε τομεακές πολιτικές. Επίσης, σε ορισμένους τομείς η συμφωνία στοχεύει στη σταδιακή προσέγγιση της νομοθεσίας της Αρμενίας με το ευρωπαϊκό κεκτημένο.

Ειδικότερα, οι στόχοι που επιδιώκονται μέσω της Συμφωνίας, είναι η δημιουργία πιο ισχυρής συνεργασίας, μεταξύ των μερών σε πολιτικό και οικονομικό επίπεδο.

Η αναβάθμιση του πολιτικού διαλόγου σε τομείς κοινού ενδιαφέροντος. Η ενίσχυση της Δημοκρατίας και της πολιτικής, οικονομικής ανάπτυξης και θεσμικής σταθερότητας στην Αρμενία. Η ενίσχυση της συνεργασίας στον τομέα της ελευθερίας, της ασφάλειας και της δικαιοσύνης. Η ενίσχυση της κινητικότητας και των διαπροσωπικών επαφών. Η αναβάθμιση των εμπορικών επαφών και συνεργασιών. Η δημιουργία προϋποθέσεων στενότερης συνεργασίας σε τομείς κοινού ενδιαφέροντος και η προάσπιση της ειρήνης και της σταθερότητας, τόσο σε περιφερειακό, όσο και σε διεθνές επίπεδο. Η Συμφωνία, όπως προανέφερα, αποτελεί τη βάση της συνεργασίας, μεταξύ της Ευρωπαϊκής Ένωσης και της Αρμενίας προς όφελος των πολιτών τους και προσβλέπει στα εξής:

Πρώτον, στην αύξηση της απασχόλησης μέσω της παροχής καλύτερου κανονιστικού και επενδυτικού περιβάλλοντος, για την βελτίωση του επιχειρηματικού κλίματος και τη δημιουργία επενδυτικών ευκαιριών.

Δεύτερον, της δημιουργίας περισσότερων θέσεων εργασίας στον τομέα της «Πράσινης Ενέργειας». Ακόμη, αύξηση των επιχειρηματικών ευκαιριών, μέσω της απελευθέρωσης των διμερών συναλλαγών σε πολλούς τομείς, με το άνοιγμα ευκαιριών δημοσίων συμβάσεων στην Ευρωπαϊκή, Ένωση για τις αρμενικές επιχειρήσεις και αντιστρόφως όμως με τη χρήση των προτύπων της Ευρωπαϊκής Ένωσης και των διεθνών προτύπων, για τη δημιουργία ενός πιο σταθερού επιχειρηματικού περιβάλλοντος, για την απελευθέρωση των διμερών συναλλαγών σε πολλούς τομείς.

Θέσπιση δικαιότερων κανόνων, μέσω της καθιέρωσης ισχυρού συστήματος διανοητικής ιδιοκτησίας με τη βελτίωση της διαφάνειας και των διαδικασιών δημοσίων συμβάσεων, με τη βελτίωση των εργασιακών προτύπων για τους Αρμένιους εργαζόμενους, όπως στις συμβάσεις απασχόλησης και όσον αφορά τους επαγγελματικούς κινδύνους. Μείωση του κόστους και διεύρυνση των επιλογών των καταναλωτών με τους εξής τρόπους.

Πρώτον επιτρέποντας περισσότερο ανταγωνισμό στον τομέα της ενέργειας, με την άρση των φραγμών στο εμπόριο, όπως και περιττών απαιτήσεων επισήμανσης. Ακόμη βελτίωση της προστασίας και της ασφάλειας μέσω της ενίσχυσης της πυρηνικής προστασίας της Αρμενίας, της αύξησης της ασφάλειας των προϊόντων και της προστασίας των καταναλωτών, την αναβάθμιση της συνεργασίας, για την καταπολέμηση εγκληματικών δραστηριοτήτων συμπεριλαμβανομένων του οργανωμένου εγκλήματος και της τρομοκρατίας. Καθαρότερο περιβάλλον μέσω της θέσπισης περιβαλλοντικών προτύπων της Ευρωπαϊκής Ένωσης και της ανάπτυξης καθαρών πηγών ενέργειας. Ενίσχυση της εκπαίδευσης και αύξηση των ερευνητικών ευκαιριών, μέσω της παροχής κατάρτισης και γνωμοδότησης της Ευρωπαϊκής Ένωσης, για τη βελτίωση της ποιότητας της εκπαίδευσης στην Αρμενία, καθιστώντας δυνατή τη συμμετοχή των αρμενικών πανεπιστημίων σε κοινά ερευνητικά προγράμματα με άλλα ευρωπαϊκά πανεπιστήμια στο πλαίσιο του προγράμματος ορίζοντας 2020. Ενίσχυση της δημοκρατίας και των ανθρωπίνων δικαιωμάτων, μέσω της απόδοσης μεγαλύτερης έμφασης από τα δύο μέρη στη σημασία των ελεύθερων εκλογών, της ελευθερίας της δικαστικής εξουσίας, του δικαιώματος στη χρηστή απονομή δικαιοσύνης και των ανθρωπίνων δικαιωμάτων εν γένει.

Η Ελλάδα υποστηρίζει την ενίσχυση και την εμβάθυνση της συνεργασίας Ευρωπαϊκής Ένωσης και Αρμενίας, με την οποία συνδέεται παραδοσιακά με δεσμούς φιλίας. Εξάλλου δεν πρέπει να ξεχνούμε ότι οι Αρμένιοι μαζί με τους Έλληνες του Πόντου και τους Συροχαλδαίους υπέστησαν μεγάλες γενοκτονίες, οι οποίες αναγνωρίστηκαν και από πολλές χώρες της Ευρώπης, όπως και από το Ευρωπαϊκό Κοινοβούλιο. Η προσχώρηση της Αρμενίας στην ευρασιατική οικονομική ένωση κατέστησε αναγκαίο και τον επαναπροσδιορισμό των σχέσεων της με την Ευρωπαϊκή Ένωση σε ένα πλαίσιο συνεργασίας συμβατό με τις νέες υποχρεώσεις της.

Με τη συμφωνία αυτή, η Ελλάδα και τα λοιπά κράτη - μέλη της Ευρωπαϊκής Ένωσης, διευρύνουν την επιρροή τους σε πολιτικό οικονομικό επίπεδο στη σημαντική γεωπολιτικά περιοχή του Καυκάσου. Ειδικότερα για τη χώρα μας η συμφωνία είναι επωφελής σε θέματα που σχετίζονται με την εξωτερική πολιτική και τα θέματα μετανάστευσης και ασύλου, δεδομένης της γεωγραφικής θέσης της Αρμενίας . Επίσης παρέχει ενίσχυση της συνεργασίας αναφορικά με κοινές απειλές, όπως η τρομοκρατία και το οργανωμένο έγκλημα. Σημαντικές είναι και οι διατάξεις που προβλέπουν συνεργασία στον τομέα της πράσινης ενέργειας, όπου η χώρα μας διαθέτει τη σχετική τεχνογνωσία. Το περιβάλλον και η κλιματική αλλαγή, αποτελούν πρόσφορο πεδίο συνεργασίας, για την ανάπτυξη ευκαιριών στον τομέα της καινοτομίας. Όφελος για τη χώρα μας, προκύπτει και ως προς το εμπόριο, γιατί εξαλείφονται τεχνικά εμπόδια και διάφοροι περιορισμοί αναφορικά με τη διακίνηση κεφαλαίων, καθώς και γιατί προκύπτουν διευκολύνσεις στον τελωνειακό τομέα. Σημαντική είναι και η ενίσχυση και προστασία των γεωγραφικών ενδείξεων. Επιπρόσθετα δημιουργούνται ευκαιρίες για τις ελληνικές επιχειρήσεις και για τις επενδύσεις, καθώς και ευκαιρίες για τον τουρισμό. Τέλος αξιόλογη για τη χώρα μας είναι και η συνεργασία σε θέματα πολιτισμού και εκπαίδευσης. Για όλους, λοιπόν, τους ανωτέρω λόγους το Κίνημα Αλλαγής ψηφίζει θετικά, υπέρ της κύρωσης της συμφωνίας. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Ευχαριστούμε. Τον λόγο έχει ο έτερος ομιλητής του Κινήματος Αλλαγής ο συνάδελφος κ. Αχμέτ Ιλχάν.

**ΑΧΜΕΤ ΙΛΧΑΝ (Ειδικός Αγορητής του Κινήματος Αλλαγής) :** Ευχαριστώ κύριε Πρόεδρε.

Πριν τοποθετηθώ για το δεύτερο μέρος της Σύμβασης, θα ήθελα και εγώ από τη μεριά μου να καλέσω την Κυβέρνηση, για μία απόφαση που πάρθηκε σήμερα στη Θράκη και η οποία αφορά την απαγόρευση προσέλευσης Ευρωπαίων πολιτών από το Νυμφαίας – Μακάζα, συνοριακό σταθμό, το οποίο θα έχει τραγικές συνέπειες για τον τουρισμό στη Θράκη. Δεν είναι σωστό νομίζω και πρακτικά, όλος ο φόρτος του τουρισμού να πέσει στον Προμαχώνα, γιατί και εκεί, όπου θα κατέβουν όλοι από την Ευρώπη, θα γίνεται συνωστισμός. Ο έλεγχος, τα τεστ, θα γίνονται δυσκολότερα στον Προμαχώνα, οπότε έπρεπε, τουλάχιστον, να δοθεί η δυνατότητα, με τεστ φυσικά, και στο συνοριακό σταθμό Νυμφαίας - Μακάζας, διότι όλοι οι ξενοδόχοι και όλη η Θράκη, αυτή τη στιγμή και οι τοπικοί φορείς, είναι ανάστατοι.

Κυρίες και κύριοι συνάδελφοι, όσον αφορά στη δεύτερη σύμβαση, για την οποία συζητάμε σήμερα, για την Κύρωση της Συμφωνίας με την Κεντρική Αμερική, είναι νομίζω πάρα πολύ ενδιαφέρουσα. Κατ’ αρχήν, ο Παναμάς, είναι σήμερα μία από τις ταχύτερα αναπτυσσόμενες οικονομίες του κόσμου. Το 2018 το ΑΕΠ του αυξήθηκε κατά 3,7%, ενώ η γεωγραφική του θέση καθιστά τον Παναμά, όχι μόνο κόμβο θαλάσσιων και αεροπορικών συγκοινωνιών, αλλά και διεθνές κέντρο συναλλαγών τραπεζών και υπηρεσιών. Το κανάλι του Παναμά ξέρουμε ότι εξυπηρετεί περισσότερα από 144 ναυτιλιακά δρομολόγια, που συνδέουν 160 χώρες και εξυπηρετούν περίπου 1.700 λιμάνια στον κόσμο. Δηλαδή, έχουν μια ναυτική παράδοση, όπως εμείς οι Έλληνες στην Ελλάδα. Η Κόστα Ρίκα, βέβαια, διεκδικεί την παγκόσμια πρωτοπορία και στο θέμα της προστασίας του περιβάλλοντος, επιδιώκοντας να γίνει το 2021, ταυτόχρονα με τον εορτασμό των 200 χρόνων από την ανεξαρτησία της από τους Ισπανούς, η δεύτερη χώρα στον κόσμο με ουδετερότητα άνθρακα - μετά το Μπουτάν, βέβαια - ενώ έχει και ένα πρόγραμμα σταδιακής αντικατάστασης των υπαρχόντων αυτοκινήτων, με υβριδικά και ηλεκτρικά αυτοκίνητα.

Αναφέρω τώρα τα παραπάνω στοιχεία, ενδεικτικά, θέλοντας να δείξω, κύριε Πρόεδρε, τις σημαντικές προοπτικές που ανοίγονται και προωθούνται από την Συμφωνία Σύνδεσης, που καλούμαστε να κυρώσουμε σήμερα. Οι διαπραγματεύσεις - για την ιστορία- για την παρούσα Συμφωνία, ξεκίνησαν το 2007, ολοκληρώθηκαν στη Μαδρίτη το 2010 και στις 29 Ιουνίου του 2012, η Ευρωπαϊκή Επιτροπή και η Κεντρική Αμερική, την υπέγραψαν στην Ονδούρα. Η σχέση των παραπάνω κρατών με την Ευρωπαϊκή Κοινότητα και τα κράτη- μέλη, δεν είναι καινούργια φυσικά. Ουσιαστική η παρούσα Συμφωνία, αποτελεί συνέχεια και εξέλιξη της Συμφωνίας που υπογράφηκε το 2003, καθώς και της Συμφωνίας που υπογράφτηκε το 1993.

Επομένως, στην πραγματικότητα υπάρχει, ήδη, μια θετική εμπειρία, σε ότι αφορά την προαγωγή των κοινών στόχων και συμφερόντων για όλες τις εμπλεκόμενες περιοχές, κατά τις τελευταίες δύο δεκαετίες. Και ακριβώς αυτό, μας επιτρέπει και μας οδηγεί στο να περάσουμε σήμερα, σε μια νέα φάση βαθύτερων σχέσεων, που θα ανταποκρίνονται στις νέες απαιτήσεις που επιβάλλουν οι σύγχρονες διεθνείς πραγματικότητες.

Παράλληλα, οι παραδοσιακοί ιστορικοί, πολιτισμικοί, πολιτικοί, οικονομικοί και κοινωνικοί δεσμοί των κρατών που συμμετέχουν, όπως επίσης και η επιθυμία τους να ενισχύσουν και να εμβαθύνουν τις σχέσεις τους, που χαρακτηρίζονται από κοινές αρχές και αξίες, αποτελούν έναν επιπλέον λόγο για την εν λόγω Συμφωνία.

Ο σεβασμός στα θεμελιώδη ανθρώπινα δικαιώματα, στις δημοκρατικές αρχές, στο κράτος δικαίου και στη χρηστή διακυβέρνηση, έχει επανειλημμένα επιβεβαιωθεί στο πλαίσιο του πολιτικού διαλόγου και της οικονομικής συνεργασίας των μερών, που έχει εγκαθιδρυθεί, ήδη, από το 1984 στο πλαίσιο του διαλόγου του Σαν Χοσέ.

Επιπρόσθετα, μέσω της Συμφωνίας, δίνεται ιδιαίτερη έμφαση στις αρχές και στους κανόνες που διέπουν το διεθνές εμπόριο, ενώ προωθείται η αειφόρος ανάπτυξη στις εμπλεκόμενες περιοχές, καθώς επιβεβαιώνεται πως τα κράτη- μέλη, κατά την άσκηση των κυριαρχικών τους δικαιωμάτων, για την αξιοποίηση των φυσικών τους πόρων, μέσω των περιβαλλοντικών και αναπτυξιακών τους πολιτικών, θα πρέπει να προάγουν την ανάπτυξη.

Ακόμη, δίνεται ιδιαίτερη σημασία στην ανάπτυξη του διαλόγου για μια ολιστική προσέγγιση του μεταναστευτικού ζητήματος, έτσι ώστε, να έχουμε, αφενός, μια αποτελεσματική διαχείριση των μεταναστευτικών ροών και αφετέρου, την προστασία, ιδίως των ανθρωπίνων δικαιωμάτων.

Η παρούσα Συμφωνία συνεισφέρει, κατά την άποψή μας, στην επίτευξη των στόχων της εξωτερικής πολιτικής της Ευρωπαϊκής Ένωσης, μέσω της ανάπτυξης πολιτικού διαλόγου, συνεργασίας και εμπορικών σχέσεων μεταξύ των μερών, που θα βασίζονται πάντα στον αμοιβαίο σεβασμό και στο κοινό όφελος.

Με το συζητούμενο σχέδιο νόμου, σύμφωνα με την Έκθεση του Γενικού Λογιστηρίου του Κράτους, επιβαρύνεται και ο Κρατικός Προϋπολογισμός, με δαπάνες που διαμορφώνονται από πραγματικά γεγονότα και που αφορούν τη συμμετοχή της χώρας μας σε διάφορους τομείς συνεργασίας που προκύπτουν από τη Συμφωνία. Η συμμετοχή, δηλαδή, των ελληνικών εκπρόσωπων και αντιπροσώπων σε συναντήσεις για την επίλυση διαφορών. Βέβαια, αυτό όπως ξέρετε, δεν είναι όρος για να επικυρωθεί από τη Βουλή, όμως, παρά ταύτα, το Γενικό Λογιστήριο το επισημαίνει.

Κυρίες και κύριοι συνάδελφοι, κάποιοι λένε πως τα έθνη είναι σαν τους ανθρώπους. Μοιάζουν, όπως μοιάζουν οι άνθρωποι και βέβαια, δεν μοιάζουν επειδή είναι στην ίδια γειτονιά ή κάνουν το ίδιο επάγγελμα αλλά μοιάζουν, γιατί οι συνθήκες μέσα στις οποίες γεννήθηκαν και μεγάλωσαν παρουσιάζουν, έντονα, κοινά στοιχεία που οδηγούν στη διαμόρφωση παρόμοιων ατομικών χαρακτήρων. Και λέω τα παραπάνω, γιατί για την πλειοψηφία των χωρών της Κεντρικής Αμερικής, το 1821, αποτελεί μια, ιδιαίτερα, σημαντική χρονιά όπως ακριβώς και για την Ελλάδα, αφού τότε απέκτησαν την εθνική τους ανεξαρτησία επηρεασμένες κι αυτές από τη Γαλλική και Αμερικανική Επανάσταση. Μιλώ βέβαια για την Κόστα Ρίκα την Γουατεμάλα, την Ονδούρα, τη Νικαράγουα και τον Παναμά. Επομένως, και το 2021 είναι για όλους μας μια εξίσου σημαντική χρονιά, ενώ είναι εντυπωσιακό πως και στη συνέχεια, η ιστορία των νέων ανεξάρτητων κρατών της Κεντρικής Αμερικής, παρουσιάζει σημαντικές ομοιότητες με την ιστορία της Ελλάδος.

Σε αυτό το πλαίσιο η παρούσα συμφωνία είναι, ιδιαίτερα, σημαντική για τη χώρα μας, καθώς αναμένεται να ανοίξει ευκαιρίες επιχειρηματικής δραστηριότητας, μέσα από το αμοιβαίο άνοιγμα των αγορών αγαθών, υπηρεσιών και κρατικών προμηθειών όπως και την ενίσχυση των επενδύσεων. Είναι βέβαιο πως μέσω της συμφωνίας θα έχουμε αύξηση του εμπορίου της Ευρωπαϊκής Ένωσης και Κεντρικής Αμερικής με ταυτόχρονη βέβαια μείωση των δασμών, γεγονός που συνεπάγεται ευκαιρίες και για τις δικές μας ελληνικές επιχειρήσεις. Επιπλέον, τα συμφέροντα της χώρας μας προωθούνται και διασφαλίζονται με τη συμφωνία σύνδεσης αφού ενθαρρύνονται οι πολιτιστικές ανταλλαγές, η συνεργασία στον τουρισμό, τη ναυτιλία, αλλά και η δράση για την καταπολέμηση των ναρκωτικών, της τρομοκρατίας και του διεθνούς εγκλήματος. Τέλος, και αυτό είναι, ιδιαίτερα, σημαντικό για τη χώρα μας, μέσω της παρούσας συμφωνίας, υπάρχει προστασία και των γεωγραφικών ενδείξεων και επομένως, προστασία που ισχύει και για την φέτα, αλλά και για την ενέργεια. Οπότε, είμαστε θετικοί και θα το υπερψηφίσουμε.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Ευχαριστούμε, τον κ. Ιλχάν. Σειρά έχει το Κ.Κ.Ε., με τη συνάδελφο Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε. Καλό μήνα σε όλους. Όση χαρά και να εκφράζεται, σήμερα, για το άνοιγμα του τουρισμού και των αεροπορικών μεταφορών, δεν μπορεί να κρυφτεί και να υποτιμηθεί ότι, γίνεται με τους όρους που επιβάλλουν μεγαλοξενοδόχοι, μεταφορικές εταιρείες και οι tours operators, δημιουργώντας ανησυχία και κινδύνους στους κατοίκους των τουριστικών περιοχών, τους εργαζόμενους στον τουρισμό, αλλά και τους επισκέπτες. Αυτό που κάνει η Κυβέρνηση είναι ότι, προσπαθεί να καθησυχάσει ότι, δεν ρισκάρει και ότι, δεν βάζει σε κίνδυνο τη δημόσια υγεία. Να σας πω ότι, το Κομμουνιστικό Κόμμα Ελλάδας έχει καταθέσει αναλυτικές προτάσεις και μέτρα, για τα νησιά και τις άλλες τουριστικές περιοχές, για στελέχωση και εξοπλισμό όλων των δημόσιων δομών υγείας και τον ουσιαστικό προληπτικό έλεγχο σε επισκέπτες, εργαζόμενους και μόνιμους κατοίκους. Εμείς, θα επιμένουμε, γιατί η πρόληψη είναι η πιο φτηνή και αποτελεσματική μέθοδος, για την προστασία της δημόσιας υγείας.

Σε ότι αφορά τη συμφωνία Ευρωπαϊκής Ένωσης – Αρμενίας, από την αρχή, ξεκινάω ότι, εμείς, δεν έχουμε τίποτε με το λαό της Αρμενίας. Ίσα – ίσα, είμαστε δύο αρχαίοι λαοί θα έλεγα. Αρμένιοι και Έλληνες συνυπήρξαν για αιώνες. Εξάλλου, οι Αρμένιοι αναφέρονται και στις σημειώσεις των αρχαίων ιστορικών όπως του Ηροδότου, του Πλάτωνα και άλλων. Είμαστε, λοιπόν, υπέρ της φιλίας των λαών και των ισότιμων σχέσεων, όμως, το ψήφισμα αυτό, η συμφωνία αυτή, δεν αποτυπώνει κάτι τέτοιο κατά τη γνώμη μας. Για την Αρμενία είναι, επίσης, γνωστός ο πόλεμος για τον Ναγκόρνο - Καραμπάχ. Ένας θύλακας, περίπου 4,5 χιλιάδες τετραγωνικά χιλιόμετρα στο Νοτιοδυτικό Αζερμπαϊτζάν που κατοικείται, κυρίως, από Αρμένιους και από το 1998 υπήρξαν σφοδρές συγκρούσεις, μεταξύ Αρμενίας και Αζερμπαϊτζάν.

Βέβαια η σύγκρουση αυτή κράτησε και χρόνια και προκάλεσε και οικονομική κρίση στην Αρμενία και ο πόλεμος του Καραμπάχ τελείωσε με την κατάπαυση πυρός το 1994 μετά από προσπάθειες της Ρωσίας. Είναι γνωστό, ότι η Αρμενία διατηρεί ισχυρή συμμαχία με τη Ρωσία μετά μάλιστα από το αίτημα της Αρμενικής Κυβέρνησης η Ρωσία διατηρεί βάσεις στην πόλη Γκιουμορί της Νοτιοδυτικής Αρμενίας και λειτουργεί και σαν αποτρεπτική δύναμη κατά της Τουρκίας και ως αεροπορική δύναμη, για την επιτήρηση του εναέριου χώρου της Αρμενίας.

Η Αρμενία έχει γίνει επίσημα μέλος της Ευρασιατικής οικονομικής ένωσης από τον Ιανουάριο του 2015 -μας το είπε και ο κύριος Αθανασίου- αυτή είναι μια οικονομική ένωση κρατών Λευκορωσίας, Καζακστάν, Ρωσίας και βέβαια έχει ενταχθεί και η Αρμενία και το Κεργιστάν. Τώρα αυτό που φαίνεται καθαρά είναι, ότι γεωγραφικά η Αρμενία είναι μια χώρα όπου υπάρχει έντονος ανταγωνισμός -σε ποιανού την επιρροή θα είναι.

Η παρούσα συμφωνία, λοιπόν, αποτυπώνει ακριβώς αυτή την αντιπαράθεση με τη Ρωσία. Επιχειρεί δηλαδή η Ευρωπαϊκή Ένωση να αξιοποιήσει τη συμφωνία σαν μέσον διείσδυσης οικονομικής και πολιτικής, αφού μετά την προσχώρηση της Αρμενίας στην Ευρασιατική οικονομική ένωση ανεστάλη η διαδικασία των διαπραγματεύσεων για συμφωνία σύνδεσης της με την Ευρωπαϊκή Ένωση.

Ωστόσο νέες διαπραγματεύσεις ξεκίνησαν στο τέλος του 2015 και ολοκληρώθηκαν με το 17ο Συμβούλιο Συνεργασίας το 2017. Αν και αυτή η συμφωνία είναι υποβαθμισμένη σε σχέση με τον τύπο των συμφωνιών, που υπογράφει η Ευρωπαϊκή Ένωση με άλλες χώρες την προώθησαν, γιατί θέλουν να περιορίσουν ή να υπονομεύσουν την επιρροή της Ρωσίας και να αυξήσουν αυτή της Ευρωπαϊκής Ένωσης .

Για αυτό -αν θέλετε- ταυτόχρονα προειδοποιούν να μη χρησιμοποιηθεί από την Αρμενία, για εξαγωγές προϊόντων στη Ρωσία που είναι αντικείμενο κυρώσεων της Ευρωπαϊκής Ένωσης σε Ρωσία. Αυτό το γνωστό εμπάργκο που επιπτώσεις έχει και στη χώρα μας.

Στο Ευρωκοινοβούλιο, λοιπόν, η εν λόγω συμφωνία καθώς και το σχετικό ψήφισμα ψηφίστηκαν 4 Ιουλίου του 2018 και η Ευρώ Kοινοβουλευτική ομάδα του ΚΚΕ την καταψήφισε, το ίδιο πράττουμε και στο Ελληνικό Κοινοβούλιο. Καταψηφίζουμε, λοιπόν.

Και ερχόμαστε στη συμφωνία Ευρωπαϊκής Ένωσης και Κεντρικής Αμερικής. Δεν είναι η πρώτη φορά που συνάπτει συμφωνία η ευρωπαϊκή ένωση με τις χώρες της Κεντρικής Αμερικής. Προϋπήρχαν και άλλες τις αναφέρει η αιτιολογική έκθεση αναλυτικά, δεν χρειάζεται να τις αναφέρω, ωστόσο σε καμία περίπτωση δεν συνέβαλαν τα γενικά ευχολόγια που συνηθίζονται σε τέτοιες συμφωνίες στη μείωση της φτώχειας και του αποκλεισμού την κοινωνική συνοχή και αξιοπρεπείς συνθήκες διαβίωσης, στην προστασία του περιβάλλοντος των θεμελιωδών δικαιωμάτων και άλλα, δηλαδή υπαρκτά προβλήματα που φέρνει μαζί του ο μονοπωλιακός καπιταλισμός που υπερασπίζονται και τα δύο μέρη.

Αντίθετα έχουν αυξηθεί οι μεταναστευτικές ροές από την Κεντρική Αμερική προς τις ΗΠΑ. Χιλιάδες μετανάστες ανάμεσά τους οικογένειες και ασυνόδευτα παιδιά φεύγουν από αυτές τις χώρες, ρισκάρουν τη ζωή τους, για να ξεφύγουν από τη μιζέρια, την ανεργία, το ναρκεμπόριο και την καταπίεση και να γλιτώσουν από την εξαθλίωση.

Τέτοιες, λοιπόν, συμφωνίες όπως η παρούσα η Ευρωπαϊκή Ένωση υπογράφει και τις ανανεώνει στη συνέχεια- συνέχεια των προηγούμενων- προκειμένου, η Ευρωπαϊκή Ένωση να έχει μερίδιο στον ανταγωνισμό των ιμπεριαλιστικών χωρών και να αποκομίσει τα μέγιστα, βεβαίως εξυπηρετώντας πάντα τα συμφέροντα των μονοπωλίων και των επιχειρηματικών ομίλων, δηλαδή την κερδοφορία τους.

Τέτοιες συμφωνίες δε βασίζονται και δεν αφορούν την ισοτιμία και το αμοιβαίο όφελος των εργαζομένων και των λαών, αλλά εξυπηρετούν μόνο τους μεγάλους επιχειρηματικούς ομίλους.

Με την παρούσα συμφωνία, των 363 άρθρων, η Ευρωπαϊκή Ένωση, σε αυτή τη φάση, θέλει τα μονοπώλιά της να διεισδύσουν ακόμα περισσότερο στην Κεντρική Αμερική και λόγω του έντονου ανταγωνισμού με άλλες δυνάμεις, όπως οι ΗΠΑ, η Κίνα και η Ρωσία. Γι’ αυτό και μέσα από αυτή τη συμφωνία, προχωράει σε συγκεκριμένες κινήσεις τακτικής, αναφέρονται σε ειδικά άρθρα, που περιλαμβάνει και τη δημιουργία κοινού χρηματοοικονομικού μηχανισμού και με την παρουσία της Ευρωπαϊκής Τράπεζας Επενδύσεων, αλλά και με την εγκαθίδρυση ζώνης ελεύθερων συναλλαγών και άλλα, που αυξάνουν τους τομείς δράσης των ευρωπαϊκών μονοπωλιακών ομίλων.

Εξάλλου, ενδιαφέρον δείχνει και η Κίνα και η Ρωσία, για διεύρυνση των δικών τους μονοπωλίων στην περιοχή, δηλαδή στη γειτονιά των ΗΠΑ. Μάλιστα, είναι γνωστό ότι ετοιμάζουν Κίνα και δευτερευόντως και η Ρωσία, να προχωρήσουν ένα τεράστιο έργο, που θα είναι άκρως ανταγωνιστικό με τη σημερινή Διώρυγα του Παναμά, την οποία ελέγχουν κυρίως τα αμερικανικά μονοπώλια, είναι το λεγόμενο κανάλι ή η διώρυγα της Νικαράγουας, μήκους 275 χιλιομέτρων, που θα ενώνει στην Κεντρική Αμερική, τον Ατλαντικό με τον Ειρηνικό ωκεανό και το οποίο έχουν αναλάβει κινέζικα και ρωσικά μονοπώλια.

Μάλιστα, για να καταλάβει κανείς τη διάσταση αυτού του τεράστιου έργου και των συνεπειών του, αλλά και του μεγάλου ανταγωνισμού των μονοπωλίων, αρκεί μια σύγκριση με τη Διώρυγα του Σουέζ, που συνδέει τη Μεσόγειο με την Αίγυπτο και η οποία έχει μήκος 195 χιλιόμετρα και η Διώρυγα του Παναμά έχει μόλις 82 χιλιόμετρα. Το βάθος , δε, αυτής της νέας διώρυγας αναμένεται να είναι 22 μέτρα έναντι, 13,8 και 21, σε σύγκριση με Σουέζ και Παναμά, αντίστοιχα.

Αυτό σημαίνει ότι από τη Νικαράγουα θα μπορούν να διέρχονται πλοία πολύ μεγαλύτερα, αυξάνοντας τα φορτία που καθημερινά θα μπορούν να διέρχονται από εκεί και βεβαίως θα αυξάνονται και τα έσοδα, είτε για όσους εκμεταλλεύονται το πέρασμα είτε για όσους το αξιοποιούν για τις μπίζνες τους.

Βεβαίως, τα σχέδια λογικό είναι να τα βλέπουν με αρνητικό μάτι οι ΗΠΑ και τα νέα σενάρια περί νέας αποικιοκρατίας της Κίνας, να εμφανίζονται σε διάφορους ιστότοπους ή δεξαμενές σκέψεις, που έμμεσα βέβαια προβάλλουν τις θέσεις των ΗΠΑ. Έτσι είναι ο ανταγωνισμός.

Τα αναφέρω, όμως, για να δείξουμε ότι σε αυτόν τον ιμπεριαλιστικό ανταγωνισμό, παίρνει μέρος και η Ευρωπαϊκή Ένωση, με την παρούσα συμφωνία, που έχει ταξικό χαρακτήρα και καπιταλιστική βάση και που ευνοούν τα μονοπώλια των χωρών που συμμετέχουν. Εμείς δεν θα την ψηφίσουμε ούτε αυτή τη συμφωνία, με την έννοια ότι δεν αφορά τα συμφέροντα των λαών.

Ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Μυλωνάκης, έχει το λόγο.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ένα νομοσχέδιο το οποίο έχει κυρωθεί από το Ευρωπαϊκό Κοινοβούλιο έρχεται στο δικό μας. Η συνολική και ενισχυμένη συμφωνία εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας αλλά και της Δημοκρατίας της Αρμενίας, ολοκληρώθηκε το 2017.

Διαβάζοντας με προσοχή συνολικά τη συμφωνία ,παρατηρούμε ότι πρόκειται για μια συμφωνία που καλύπτει ένα ευρύ φάσμα συνεργασίας, που αφορά τη δημόσια διοίκηση, την παιδεία, το εμπόριο, τις συναλλαγές, την εθνική άμυνα, τη δημόσια ασφάλεια, την οικονομία, τη χρηματοπιστωτική ικανότητα, την προστασία των προσωπικών δεδομένων, τα όπλα καταστροφής, τα ανθρώπινα δικαιώματα, την ενέργεια και το περιβάλλον, τον τουρισμό, τη γεωργία, την αγροτική ανάπτυξη, την εξόρυξη πρώτων υλών και την έρευνα.

Συνειδητοποιούμε ότι πρόκειται για μια Συμφωνία που θα επιφέρει τεράστιες μεταρρυθμίσεις, κυρίως στη Δημοκρατία της Αρμενίας, καθώς αυτή θα προσπαθήσει να προβεί σε αυτά τα οποία έχει υποσχεθεί, δηλαδή τις μεταρρυθμίσεις, προκειμένου να αγγίξει τα ευρωπαϊκά πρότυπα.

Επί της ουσίας τώρα. Τα οφέλη της εν λόγω Συμφωνίας, πρέπει να ερευνηθούν, περισσότερο, υπό το φάσμα της γεωπολιτικής. Η Αρμενία, είναι μια χώρα μικρή με 3 εκατομμύρια κατοίκους στην περιοχή του Καυκάσου. Αποτελούσε και αυτή ένα κομμάτι της πρώην Σοβιετικής Ένωσης και τον 4ο αιώνα, ασπάστηκε τον χριστιανισμό, έχει, όμως, έντονη διεθνή δράση, καθώς είναι μέλος σε πάνω από 40 διεθνείς οργανισμούς, μεταξύ άλλων τα Ηνωμένα Έθνη, την Ασιατική Τράπεζα Ανάπτυξης, την Κοινοπολιτεία Ανεξάρτητων Κρατών, τον Παγκόσμιο Οργανισμό Εμπορίου, τον Οργανισμό για την Οικονομική Συνεργασία στη Μαύρη Θάλασσα. Συμμετέχει, επίσης στο πρόγραμμα του ΝΑΤΟ «Συνεργασία για την Ειρήνη» και στον Οργανισμό Συνθήκης Συλλογικής Ασφάλειας. Είναι, επίσης, μέλος της Ευρασιατικής Οικονομικής Κοινότητας.

Επομένως, αποτελεί ένα ομόθρησκο κράτος, βόρεια της Τουρκίας -πρέπει να το προσέξουμε αυτό - το οποίο έχει υποστεί και αυτό, γενοκτονία από τους Τούρκους, όπως, ακριβώς και εμείς, η γενοκτονία των Ποντίων. Άλλωστε οι Έλληνες του Πόντου ήταν γνωστοί μέσω του εμπορίου τους σε όλες τις περιοχές του Πόντου και του Καυκάσου.

Όλα αυτά δείχνουν ότι κάθε προσπάθεια της Ελλάδας ή ακόμα και της Ευρωπαϊκής Ένωσης που βοηθά την Αρμενία ή αντίστοιχα κράτη, ώστε να προσεγγίσει τον ευρωπαϊκό πολιτισμό να ταυτιστούν με τα ευρωπαϊκά πρότυπα και συμφέροντα και να θεσμοθετήσουν υπό τις αρχές που διέπουν το Ενωσιακό Δίκαιο, είναι προς τη σωστή και θετική κατεύθυνση. Είναι ένα εγχείρημα που πιστεύουμε ότι θα δώσει τη δυνατότητα ανάπτυξης στο κράτος αυτό και παράλληλα θα προσθέσει ένα σύμμαχο στην Ελλάδα και στην εξωτερική πολιτική της. Ταυτόχρονα, εξαιτίας του γεγονότος ότι η Αρμενία είναι μέλος της Ευρασιατικής Οικονομικής Κοινότητας, ανοίγει νέους εμπορικούς διαύλους της Ευρωπαϊκής Ένωσης και των μελών της, προς πολλές χώρες της περιοχής που δεν είναι μέλη της Ευρωπαϊκής Ένωσης.

Τώρα θα μιλήσω για τις επενδυτικές ευκαιρίες. Υπάρχουν επενδυτικές ευκαιρίες. Η συνεργασία αυτή, προσφέρει ένα τεράστιο πεδίο επενδύσεων σε ευρωπαϊκές εταιρείες, καθώς και επιχειρήσεις που θα αναλάβουν δράση σε τομείς που περιέρχονται στη Συμφωνία. Το νομικό περιβάλλον και οι αρμένικες διευκολύνσεις θα δημιουργούν πρόσφορο έδαφος για την εγκατάσταση στην Αρμενία εταιρειών που θα επενδύσουν, κυρίως στην ενέργεια, στην υγεία, στην παιδεία, στη δημόσια διοίκηση, στην οικονομία και άλλους τομείς. Σημειωτέον ότι η Αρμενία έχει ορυχεία που παράγουν χαλκό, ψευδάργυρο, χρυσό και μόλυβδο, καθώς και ένα πυρηνικό σταθμό στο Μέτς Αμόρ.

Βέβαια, από τη Συμφωνία προκύπτει μια αμοιβαία υποχρέωση, περιορισμού των πυρηνικών όπλων, είναι γεγονός αυτό. Τώρα θα μιλήσω για τις επιπτώσεις για την Ελλάδα. Λόγω της ειδικής τελωνειακής μεταχείρισης των εισαγόμενων προϊόντων, θα έχουμε, νομίζω, μία μικρή απώλεια δημόσιων εσόδων. Θυμίζω ότι συμφωνείται απαλλαγή από δασμούς και επιβαρύνσεις στα εισαγόμενα προϊόντα από Αρμενία, λόγω του ειδικού εμπορικού καθεστώτος. Από τα άρθρα 113 μέχρι το 122, όποιος διαβάσει θα καταλάβει τι γίνεται. Λογικά, όταν η Ευρωπαϊκή Ένωση προβαίνει σε χρηματοδοτικό πακέτο στην Αρμενία για στήριξη της διοικητικής διακυβέρνησης, τότε, έμμεσα θα επιβαρύνεται και κάθε κράτος-μέλος όπως και η Ελλάδα.

Σίγουρα θα προκύψουν δαπάνες για έξοδα μετακίνησης αντιπροσώπων και στελέχωσης των Επιτροπών Εταιρικής Σχέσης και των Υποεπιτροπών αυτών, διαβουλεύσεις οι οποίες προβλέπονται συχνά, πυκνά στα άρθρα 14, 19, 132, 208, 274, 330. του νομοσχεδίου, ειδική ομάδα διαιτησίας προς επίλυση διαφορών, άρθρο 320 και τελευταία, σε διάφορα Θεσμικά Όργανα του Συμβουλίου της Εταιρικής Σχέσης και της Επιτροπής Εταιρικής Σχέσης, άρθρα 362 και 363.

Βέβαια, όλα αυτά μένουν στη θεωρία, καθώς, όπως προανέφερα, είναι γενικές διατάξεις οι οποίες χρήζουν αποσαφήνισης, μέσω Διμερών Συμφωνιών, οι οποίες, σαφώς και θα περιγραφούν λεπτομερώς στα οικονομικά μεγέθη. Πέρα, όμως, από τα ενδεχόμενα έξοδα, πρέπει να αναλύσουμε γεωπολιτικά και τη σημασία της συνεργασίας αυτής για την Ελλάδα.

Πρόκειται να προσθέσουμε ένα ομόθρησκο κράτος με κοινό παρελθόν -Έλληνες του Πόντου - στους συμμάχους μας, ένα κράτος με πολλές επενδυτικές ικανότητες στην περιοχή του Καυκάσου και βόρεια της Τουρκίας.

Νομίζω ότι πέρα από τη Συμφωνία αυτή, η Ελλάδα θα έπρεπε να μεριμνήσει προς γενικότερη συνεργασία με την Αρμενία, μέσω διμερών σχέσεων, για να δώσει απάντηση στην εξωτερική πολιτική της Τουρκίας, που μοιάζει να περικυκλώνει την Ελλάδα με Αλβανία και Λιβύη. Πρέπει η Ελλάδα να συνεργαστεί, όπως και με το Ισραήλ και με την Αίγυπτο, έτσι και με την Αρμενία, αλλά και με οποιοδήποτε κράτος, που θα δημιουργήσει πολλαπλά μέτωπα για την εξωτερική πολιτική της Τουρκίας.

Η ψήφιση του νομοσχεδίου επί της αρχής γίνεται καθαρά με γνώμονα τη γεωπολιτική θέση της Αρμενίας ως μιας χώρας που είναι ομόθρησκη, έχει υποστεί γενοκτονία από τους Τούρκους και αποτελεί κράτος του Πόντου, βόρεια της Τουρκίας.

Η Ελληνική Λύση είναι θετική ως προς την κύρωση της Συμφωνίας με την Αρμενία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κ. συνάδελφε.

Το λόγο έχει ο κ. Χήτας, Ειδικός Αγορητής της Ελληνικής Λύσης για την Συμφωνία με την Κεντρική Αμερική.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Εγώ δεν θα είμαι τόσο αισιόδοξος, όσο ο συνάδελφός μου, ο κ. Μυλωνάκης, γι’ αυτή τη Συμφωνία, γιατί μιλάμε για περιοχές που το μεταναστευτικό, κ. Υπουργέ, χτυπάει κόκκινο και η εγκληματικότητα με τις συμμορίες είναι θανάσιμη, ενώ τα οργανωμένα καρτέλ ναρκωτικών ανεβοκατεβάζουν κυβερνήσεις στην Κεντρική Αμερική. Φτώχεια, κοινωνική εξαθλίωση, διαφθορά, ισχυρή παρουσία συμμοριών, υψηλό ποσοστό ανθρωποκτονιών και πάει λέγοντας. Συνεπώς όταν πας να συνεργαστείς με χώρες που αντιμετωπίζουν τέτοια προβλήματα και δεν λαμβάνεις υπόψη σου τους κινδύνους, τότε νομίζω ότι θέλει πολύ μεγάλη προσοχή.

Ξέρετε από το 2009 με πρωτοβουλία του ΔΟΜ, του θρυλικού ΔΟΜ, που όλοι έχουμε μάθει πλέον και έχει μπει στη ζωή μας, έχει ξεκινήσει, όπως τον αποκαλούν, ένας δομημένος και περιεκτικός διαπεριφερειακός διάλογος για τη μετανάστευση, μεταξύ Ευρωπαϊκής Ένωσης και Λατινικής Αμερικής και Καραϊβικής. Στο διάλογο αυτό συμμετέχει και η Ελλάδα.

Ξέρετε τι στόχους θέτει ο ΔΟΜ γι’ αυτή τη συνεργασία; Ακούστε. Διαχείριση συνόρων και καταπολέμηση των πλαστών εγγράφων, καταπολέμηση των διακρίσεων, του ρατσισμού και της ξενοφοβίας, καταπολέμηση της εμπορίας ανθρώπων, καταπολέμηση του λαθρεμπορίου μεταναστών, παράτυπη μετανάστευση, εργατική μετανάστευση, τα δικαιώματα μεταναστών, μετανάστευση και ανάπτυξη, μετεγκατάσταση δεδομένων, εμβάσματα, εθελοντική επιστροφή και επανένταξη.

Ο λαός, λέει ότι, «αν έχει καεί κανείς στο χυλό φυσάει και το γιαούρτι» και εμείς είμαστε καμένοι από τους λαθρομετανάστες, για τους οποίους η Ευρωπαϊκή Ένωση, η οποία συμμετέχει σε όλο αυτό, βολεύεται και τους έχει παρκάρει στην Ελλάδα και εξακολουθεί να σφυρίζει αδιάφορα. Κοινώς, κύριε Υπουργέ, οι αρχές της αλληλεγγύης και της δίκαιης κατανομής των βαρών μεταξύ κρατών–μελών, ειδικά στο κομμάτι της λαθρομετανάστευσης, πηγαίνουν περίπατο.

Στο πρώτο μέρος, από τα άρθρα 1 ως 11 -συνοπτικά θα τα πω- υπάρχουν γενικές και θεσμικές διατάξεις. Είναι χωρισμένο σε τρία – τέσσερα μέρη, θα σας τα αναφέρω εν συντομία. Αειφόρος ανάπτυξη, κράτος δικαίου, χρηστή διοίκηση, είναι κάποιες από αυτές, ενώ αναφέρονται και οι στόχοι σ’ αυτές τις γενικές διατάξεις. Τι θέλει; Να ενισχύσει και να παγιώσει τις σχέσεις μεταξύ των μερών μέσω της σύνδεσης, σε τρία ανεξάρτητα θεμελιώδη μέρη. Το πρώτο μέρος είναι το πολιτικό, ο πολιτικός διάλογος, η συνεργασία για το εμπόριο με πνεύμα αμοιβαίου σεβασμού και αμοιβαίο και κοινό συμφέρον.

Επισημαίνω, όμως ότι το άρθρο 2 αναφέρει ότι με βάση τη Συμφωνία του Παγκόσμιου Οργανισμού Τουρισμού θα καταβληθεί προσπάθεια, για την καλύτερη ενσωμάτωση της Ευρωπαϊκής Ένωσης, των κρατών μελών της και των κρατών της Λατινικής Αμερικής στην παγκόσμια οικονομία.

Θέλω στο σημείο αυτό να ξεκαθαρίσω ότι η Ελληνική Λύση είναι υπέρ της εθνικής ταυτότητας και της εθνικής κυριαρχίας. Είμαστε υπέρ της εθνικής οντότητας των κρατών και της εθνικής μοναδικότητας. Το άρθρο αυτό, έτσι όπως είναι διατυπωμένο, δείχνει τον προσανατολισμό της Συμφωνίας προς την παγκοσμιοποίηση, η οποία εξ ορισμού είναι αντίθετη στην εθνική κυριαρχία των κρατών.

Συνεχίζω στο άρθρο 11 – θέλω να σταθώ εκεί - που ενθαρρύνει συνεδριάσεις των εκπροσώπων της κοινωνίας των πολιτών -αυτό τώρα είναι μια καινούργια έκφραση, η κοινωνία των πολιτών- της Ευρωπαϊκής Ένωσης και της Κεντρικής Αμερικής, το οποίο ξεκάθαρα αναφέρεται ότι συμπεριλαμβάνονται και οι μη κυβερνητικές οργανώσεις. Έχουμε μια τάση να αλλάζουμε τις λέξεις, αλλά η έννοια να μένει η ίδια. Την τρόικα θεσμούς, τις ΜΚΟ -τώρα αυτό είναι καινούργιο, θα φορεθεί πολύ τώρα να ξέρετε- κοινωνία των πολιτών. Αντί για ΜΚΟ πάμε εκεί.

Πάω στο δεύτερο μέρος, στα άρθρα 12 έως 23. Αναφέρεται κυρίως το δεύτερο μέρος στον πολιτικό διάλογο. Προβλέπεται, λοιπόν, ότι ο πολιτικός διάλογος, μεταξύ των μερών δημιουργεί τις προϋποθέσεις για νέες πρωτοβουλίες με σκοπό φυσικά την επίθεση, των στόχων κ.λπ.. Οι στόχοι είναι πολλοί και πολύ θεματικοί. Θα σας πω ποιοι είναι οι στόχοι. Περιφερειακή ολοκλήρωση, η διαφθορά, τα ναρκωτικά, το διακρατικό οργανωμένο έγκλημα, το λαθρεμπόριο φορητών όπλων και ελαφρύ οπλισμού συμπεριλαμβάνει και τα πυρομαχικά τους, η καταπολέμηση τρομοκρατίας, η μείωση της φτώχειας, η μετανάστευση. Είναι πολλοί γενικοί όροι και έννοιες με πολύπλευρες δυστυχώς επιπτώσεις. Ήδη, τα καρτέλ της Κεντρικής Αμερικής στέλνουν ναρκωτικά με διάφορους τρόπους στην Ευρώπη. Φανταστείτε τώρα να συνάψουμε μια εμπορική Συμφωνία στην οποία θα μπορούν να βρουν και παράθυρο και να το εκμεταλλευτούν αυτό.

Τα ίδια μπορεί να ισχύσει και για το trafficking που και αυτό είναι ένα τεράστιο πρόβλημα και θέμα όπου η χώρα μας αποτελεί σταυροδρόμι και το ξέρουμε. Είναι ένα σταυροδρόμι ηπείρων με χιλιάδες γυναίκες που προέρχονται από τις χώρες της Κεντρικής Αμερικής. Το ίδιο ισχύει φυσικά και για τα όπλα και για το οργανωμένο έγκλημα. Θέλω να πω ότι ωραία ακούστηκε για το Ισραήλ, φυσικά και για την Αρμενία, αλλά εδώ έχουμε να κάνουμε με άλλη περίπτωση και μια άλλη τελείως διαφορετική κατάσταση.

Το τρίτο μέρος στα άρθρα 24 με 76, δεν θα σταθώ ιδιαίτερα. Προβλέπεται ο γενικός στόχος, ο οποίος είναι να επιτευχθεί η αποτελεσματική εταιρική σχέση μεταξύ των δύο περιοχών.

Και πάμε τώρα στο άρθρο 49 και στα επόμενα αυτού. Υπάρχουν ειδικότερες διατάξεις για τη μετανάστευση. Μεταξύ άλλων αναφέρεται ότι η συνεργασία βασίζεται σε αξιολόγηση των ειδικών αναγκών, η οποία διενεργείται με αμοιβαία διαβούλευση μεταξύ των μερών και εφαρμόζεται σύμφωνα με την ισχύουσα ενωσιακή και εγχώρια νομοθεσία. Βέβαια, η ενωσιακή νομοθεσία προς το παρόν λέει αφήστε το στην Ελλάδα. Από τα ειδικότερα σημεία τώρα τη συνεργασία σημειώνω την περίπτωση β΄ που προβλέπει ξεκάθαρα την τήρηση – γι’ αυτό έχει πολύ μεγάλο ενδιαφέρον - της αρχής μη επανα προώθησης. Μόνο και μόνο που αναφέρεται αυτό αντιλαμβάνεστε ότι δεν μπορούμε σε καμία περίπτωση να ψηφίσουμε εμείς κάτι τέτοιο, διότι είμαστε υπέρ της επανα προώθησης.

Στη δίκαιη μεταχείριση και την ενσωμάτωση στην κοινωνία των νόμιμων διαμενόντων, την εκπαίδευση και την κατάρτιση των μεταναστών. Μιλάμε όχι απλά ασκός του Αιόλου ανοίγει, ανοίγει και το κουτί της Πανδώρας μαζί. Είμαστε μια χώρα που έχει δώσει γη και ύδωρ στους ορμώμενους από Αφρική και Ασία λαθρομετανάστες και τώρα μας λέτε ότι πρέπει να μεριμνήσουμε και γι’ αυτούς από την άλλη άκρη του Ατλαντικού. Είναι λίγο δύσκολο. Να ρωτήσω κάτι κύριε Υπουργέ και στους συνεργάτες σας. Εφόσον θεωρητικά για τον έλεγχο της μετανάστευσης η Συμφωνία, προβλέπει ότι τα μέρη συμφωνούν για την επαν εισδοχή υπηκόων τους των οποίων η διαμονή στα εδάφη του άλλου μέρους αντιβαίνει στα αντίστοιχα νομικά πλαίσια τους, γιατί δεν βρίσκουμε πόσους παράνομους από τις χώρες της Κεντρικής Αμερικής, έχουμε στην Ελλάδα και να τους στείλουμε πίσω; Να μια καλή ιδέα. Αφού το προβλέπει, λοιπόν, η Συμφωνία αυτή επαν εισδοχή, να βρούμε ποιοι είναι παράνομοι από την Κεντρική Αμερική και να τους στείλουμε πίσω. Το λέει η Συμφωνία.

Πάω στα προϊόντα. Το μέρος της Συμφωνίας, περιέχει και διατάξεις που διευκολύνουν την εξαγωγή προϊόντων. Σημαντικό κομμάτι για τη χώρα μας αυτό από τις χώρες της Κεντρικής Αμερικής στην Ευρωπαϊκή Ένωση είναι με έμφαση στις μικρές και μεσαίες επιχειρήσεις. Έχουμε επισημάνει ως κόμμα διαρκώς, πόσο σημαντικό είναι να ενισχυθεί η πρωτογενής παραγωγή στη χώρα μας και τώρα μας λέτε να κάνουμε ακόμα περισσότερες εισαγωγές με διευκολύνσεις και προνόμια από τρίτες χώρες.

Σε συνέχεια των παραπάνω προβλέπονται διευκολύνσεις σε εμπορικές συναλλαγές, καταργούνται δασμοί με αποτέλεσμα να πληγούν κυρίως οι οικονομίες των μεσογειακών χωρών και ειδικά στη χώρα μας θα πληγεί ακόμη περισσότερο ο πρωτογενής τομέας. Η Συμφωνία, προβλέπει επίσης και την ελεύθερη κυκλοφορία των κεφαλαίων. Εδώ χρειάζεται πάρα πολύ μεγάλη προσοχή.

Κλείνω, κύριε Πρόεδρε, λέγοντας ότι η Συμφωνία αυτή όχι μόνο δεν προσφέρει κάτι στη χώρα μας, αλλά θα έλεγα ότι της παίρνει κιόλας πράγματα και σημαντικά. Οι επιπτώσεις μάλιστα θα είναι τέτοιου μεγέθους και σε βάθος χρόνου που είναι αδύνατον να τις εκτιμήσουμε όλες αυτή τη χρονική στιγμή. Η Συμφωνία ανοίγει διάπλατα όλες τις πόρτες στην παγκοσμιοποίηση εις βάρος της εθνικής κυριαρχίας των κρατών και της αυτονομίας των εθνικών κοινωνιών. Και λέμε όχι σ’ αυτή τη Συμφωνία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε, τον Οκτώβρη του 2015 το Συμβούλιο ανέθεσε στην Ευρωπαϊκή Επιτροπή και στην Ύπατη Εκπρόσωπο τις διαπραγματεύσεις για τη σύναψη μιας νέας νομικά δεσμευτικής γενικής συμφωνίας με την Αρμενία, εκδίδοντας και τη σχετική διαπραγματευτική εντολή. Οι διαπραγματεύσεις ξεκίνησαν τον Δεκέμβρη του 2015 και ολοκληρώθηκαν το Μάη του 2017. Το Νοέμβρη του 2017 στο περιθώριο της 5ης Συνόδου Κορυφής της Ανατολικής Εταιρικής Σχέσης, η Ευρωπαϊκή Ένωση και η Αρμενία υπέγραψαν αυτή τη συνολική και ενισχυμένη συμφωνία εταιρικής σχέσης, την οποία καλείται να ψηφίσει η Βουλή μας, ώστε να κυρωθεί στη συνέχεια από την Πρόεδρο της Δημοκρατίας.

Η Συμφωνία αυτή, εφόσον κυρωθεί από τα Μέρη, θα αντικαταστήσει την ισχύουσα Συμφωνία Εταιρικής Σχέσης και Συνεργασίας Ευρωπαϊκής Ένωσης - Αρμενίας. Εδώ γεννιέται εύλογα το ερώτημα, κύριε Πρόεδρε, γιατί έπρεπε να περάσουν πάνω από 30 μήνες για να κατατεθεί η παρούσα Συμφωνία στη Βουλή; Πιστεύουμε ότι θα πρέπει να πάρουμε μια απάντηση, τόσο από την παρούσα Κυβέρνηση, που ήδη κλείνει χρόνο από την ανάληψη των καθηκόντων της, αλλά κυρίως από τον ΣΥΡΙΖΑ. Πρόκειται για ζήτημα ουσίας, διότι πιστεύουμε ότι η ταχύτερη κύρωση της Συμφωνίας από τα κράτη–μέλη, συνεπώς και από τη χώρα μας, έχει ιδιαίτερη σημασία και θα ήταν ένα μήνυμα αλληλεγγύης προς τον αρμενικό λαό, ένα μήνυμα στήριξης σε μια κρίσιμη περίοδο για την Αρμενία και το λαό της, μια περίοδο μεταβατική, ως προς την ισορροπία των εξουσιών στη χώρα.

Είναι γνωστή η επονομαζόμενη δικαστική κρίση, την οποία έχει πυροδοτήσει η μεταρρύθμιση, που προωθεί η νέα Κυβέρνηση, βάσει της οποίας θα οδηγηθούν στην έξοδο οι τρεις από τους εννέα δικαστές του Συνταγματικού Δικαστηρίου της χώρας. Πρόκειται για τον τελευταίο ίσως θεσμό που παραμένει ισχυρή η παρουσία της προηγούμενης ηγεσίας της Αρμενίας, που κυριαρχούσε πριν τις ταραχές και τις αλλαγές του 2018.

Το Συνταγματικό Δικαστήριο αντιμετωπίζεται σαν ένα θεσμικό κατάλοιπο του προηγούμενου καθεστώτος και βαρύνεται με αιτιάσεις ενοχής σε πολιτική διαφθορά, αλλά και σε εξωθεσμικές παρεμβάσεις σε εκλογικά αποτελέσματα. Προφανώς, όλοι κατανοούμε ότι η αντικατάσταση μελών ή ο διορισμός φιλικών δικαστών, δεν αρκεί για να υπάρξει πραγματική βάση δικαστικής ανεξαρτησίας. Σε κάθε περίπτωση, αυτό το μεταρρυθμιστικό βήμα θα μπορούσε να αποτελέσει αφετηρία για την ενίσχυση του κράτους δικαίου. Σε κάθε περίπτωση, στην πορεία των πραγμάτων, πέρα από τις εσωτερικές εξελίξεις, έχει πάντοτε σημαντικό ρόλο και το διεθνές περιβάλλον, όπως και τα μηνύματα που αυτό στέλνει.

Οι έλεγχοι και οι ισορροπίες του πολιτικού συστήματος διαμορφώνονται μέσα από κρίσεις και συγκρούσεις θεσμικών παραγόντων. Με την έννοια αυτή αποκτούν ακόμη μεγαλύτερη σημασία τα μηνύματα που στέλνονται από το διεθνές περιβάλλον, όπως και η επιλογή του χρόνου που αυτά θα σταλούν. Στην παρούσα φάση, είναι μάλλον βάσιμη η προσδοκία ότι μια εντονότερη διασύνδεση της Αρμενίας με την Ευρωπαϊκή Ένωση θα μπορούσε να ενισχύσει τις δυνατότητες για ευρύτερες αναγκαίες μεταρρυθμίσεις στην κατεύθυνση της ενδυνάμωσης των δημοκρατικών θεσμών της χώρας. Από αυτή την άποψη, η παρούσα συγκυρία θα πρέπει να αντιμετωπιστεί σαν μια ιστορική καμπή στην πορεία της Αρμενίας.

Θεωρώ, λοιπόν, ότι και εμείς σαν Ελλάδα έχουμε την υποχρέωση να δείξουμε ότι αποδίδουμε ιδιαίτερη σημασία και προτεραιότητα στο σύνολο των σχέσεων της Ευρωπαϊκής Ένωσης με τη χώρα αυτή. Δεν θα σταθώ μόνο στους κοινούς μας δεσμούς με την Αρμενία και τους Αρμένιους. Αναφέρομαι και στους θρησκευτικούς, αφού μιλάμε για ένα από τα πρώτα κέντρα του Χριστιανισμού ήδη από τον πρώτο αιώνα, αλλά και στους ιστορικούς μας δεσμούς. Μετά τη διαχρονική, στο πέρασμα των αιώνων, συμβίωσή μας σε κοινούς τόπους υποστήκαμε και οι δύο λαοί διώξεις και σφαγές από τον ίδιο δυνάστη, όπως ειπώθηκε και από άλλους συναδέλφους και βέβαια κανείς δεν ξεχνά ότι στην Ελλάδα έχουμε μια πολυπληθή και ακμάζουσα αρμενική κοινότητα με ενεργή παρουσία και σημαντική ευρύτερη επιρροή.

Παρόλα αυτά, δυστυχώς οι εμπορικές μας σχέσεις με την Αρμενία βρίσκονται σε ανεπίτρεπτα χαμηλό επίπεδο και εδώ θα πρέπει να επισημάνουμε ότι οι σχέσεις με την Ευρωπαϊκή Ένωση έχουν ιδιαίτερη σχέση για την Αρμενία, κυρίως από οικονομική άποψη.

Ενδεικτικά αναφέρονται τα εξής. Το 2019 η γειτονική μας Βουλγαρία, όπου και εκεί έζησε μια επίσης ενεργή και ακμάζουσα αρμενική κοινότητα, έγινε δέκτης του 7,9% των εξαγωγών της Αρμενίας. Αυτό είναι και το μεγαλύτερο ποσοστό για τα κράτη - μέλη της Ευρωπαϊκής Ένωσης. Με πραγματική λύπη διαπιστώνουμε ότι η χώρα μας δεν εμφανίζεται καν στο σχετικό πίνακα.

Από το άλλο μέρος, στις εισαγωγές της Αρμενίας κορυφαία θέση είχε η Ρωσία με 29,2%, η Κίνα με 14,7%, ενώ από την Ευρωπαϊκή Ένωση η Γερμανία έχει 5% και η Ιταλία 4%.

Η Αρμενία αντιμετωπίζει και άλλα πρόσθετα προβλήματα, λόγω του ζητήματος του Καραμπάχ. Οι εμπορικές σχέσεις με το Αζερμπαϊτζάν βρίσκονται στο ναδίρ και με την Τουρκία είναι ιδιαίτερα χαμηλά. Έχει διαμορφωθεί μια κατάσταση, όπου η χώρα σ’ αυτή τη φάση προχωρά με δύο από τα τέσσερα σύνορά της κλειστά. Η όλη κατάσταση έχει οδηγήσει πολλούς Αρμένιους στη μετανάστευση με κύριο προορισμό τη Ρωσία. Είναι ενδεικτικό ότι τα εμβάσματα του εξωτερικού αντιστοιχούν σε 12% του ΑΕΠ της χώρας. Τα κοινωνικά προβλήματα είναι πολύ σοβαρά, με βαρύτερο αυτό της ανεργίας, που επηρεάζει και όλη την οικονομική και κοινωνική ζωή. Σχεδόν ένας στους πέντε Αρμένιους είναι άνεργος και πάνω από ένας στους τρεις νέους ηλικίας 15 έως 24 ετών, δεν έχουν κάποια εργασιακή ή εκπαιδευτική απασχόληση.

Είναι φανερό ότι στον τομέα των εμπορικών σχέσεων, μεταξύ Ευρωπαϊκής Ένωσης και Αρμενίας υπάρχουν σημαντικά περιθώρια ανάπτυξης και σε αυτήν την κατεύθυνση θα έπρεπε η χώρα μας να συμβάλει περισσότερο στο πλαίσιο των δυνατοτήτων της, αλλά με ένταση στις προσπάθειες, για την ανάπτυξη των σχέσεων αυτών με αυτόνομη δυναμική.

Δυστυχώς, μέχρι τώρα η σχέση της Ευρωπαϊκής Ένωσης με την Αρμενία καθορίζονται κυρίως μέσω των σχέσεων της Ένωσης με τη Ρωσία και ιδιαίτερα από αυτές μεταξύ Γερμανίας - Ρωσίας ή Γερμανίας-Ουκρανίας. Από άποψη, λοιπόν περιεχομένου, κατά κύριο λόγο περιορίζονται στην εξαγωγική δραστηριότητα της Γερμανίας και δευτερευόντως της Ιταλίας. Στο πλαίσιο αυτό, διαμορφώνεται μια πραγματική ανάγκη αναδιάρθρωσης των σχέσεων με την Αρμενία, για την εξισορρόπηση αυτής της ετεροβαρούς ευρωπαϊκής προσέγγισης. Προκειμένου, λοιπόν, να εξισορροπηθεί αυτή η ετεροβαρής ενωσιακή προσέγγιση, θα μπορούσε να είναι πολύτιμη η συνεργασία μας και με άλλα κράτη της Ένωσης, όπως είναι η Γαλλία και η Βουλγαρία.

Ακόμα, κλείνοντας κύριε Πρόεδρε, στην ίδια κατεύθυνση θα μπορούσε να συμβάλει και ένα δίκτυο συνεργασίας με συμμετοχή των έξω ενωσιακών χωρών που έχουν ανεπτυγμένο επίπεδο σχέσεων με την Αρμενία, όπως ενδεικτικά η Ρωσία και η Ελβετία. Σε κάθε περίπτωση, πρέπει να υπάρξει υπέρβαση των ετεροβαρών αγκυλώσεων που καθορίζουν την ευρωπαϊκή διακρατική πολιτική και στον τομέα αυτό. Σ’ αυτό, βεβαίως, θα συμβάλει η αναγνώριση της Γενοκτονίας των Αρμενίων από όλες τις χώρες της Ευρωπαϊκής Ένωσης και με πρωτοβουλίες της χώρα μας. Καταλήγοντας, λοιπόν πρέπει να πω σε συνέχεια όσων προανέφερα, ότι η θέση μας είναι καταρχήν θετική για την Κύρωση της παρούσας συμφωνίας.

Να συνεχίσω και στη δεύτερη Κύρωση. Η συμφωνία σύνδεσης, μεταξύ της Ευρωπαϊκής Ένωσης των κρατών μελών της και των έξι χωρών της Κεντρικής Αμερικής ήταν η πρώτη διαπεριφερειακή συμφωνία αυτού του είδους, για την Ευρωπαϊκή Ένωση και παραμένει μέχρι και σήμερα, μάλλον, το πιο φιλόδοξο μέσο εταιρικής σχέσης για τα ευρωπαϊκά δεδομένα. Η Κύρωσή της, σημαίνει για την Ευρωπαϊκή Ένωση, την υπέρβαση της προηγούμενης συμφωνίας πολιτικού διαλόγου και συνεργασίας που ήταν υποδεέστερη σε εύρος και σε κύρος και ανοίγει ένα νέο κεφάλαιο στις σχέσεις μεταξύ των δύο περιφερειών.

Πριν, όμως προχωρήσουμε στο περιεχόμενο της συμφωνίας, πρέπει να θέσω πάλι μια εύλογη απορία. Συζητάμε σήμερα για την Κύρωση μιας συμφωνίας που υπεγράφη πριν από οκτώ χρόνια, κύριε Πρόεδρε. Όλα τα συμβαλλόμενα κράτη της Κεντρικής Αμερικής, Κόστα Ρίκα, Ελ Σαλβαδόρ, Γουατεμάλα, Ονδούρα, Νικαράγουα και Παναμάς, έσπευσαν και την κύρωσαν άμεσα από το ‘13 σύμφωνα με τις προβλεπόμενες διαδικασίες. Τα περισσότερα κράτη της Ευρωπαϊκής Ένωσης σε διάφορους χρόνους, έχουν προχωρήσει και αυτά στην Κύρωση τους και μόνο η Ελλάδα και το Βέλγιο παραμένουν 8 χρόνια μετά, τα μοναδικά κράτη που δεν το έχουν πράξει.

Η καθυστέρηση του Βελγίου, μπορεί να αιτιολογηθεί από το ομοσπονδιακό του σύστημα. Η συμφωνία σύνδεσης περιλαμβάνει θέματα που εμπίπτουν στις αρμοδιότητες των περιφερειακών βελγικών κυβερνήσεων. Πέρα από την Κύρωση της Ομοσπονδιακής Κυβέρνησης, απαιτούνται οι διαδικασίες στις τρεις περιφέρειες και τις τρεις κοινότητες του Βελγίου. Μιλάμε, δηλαδή, για μια διαδικασία Κύρωσης και στα εννιά κοινοβουλευτικά όργανα της χώρας. Παραμένει, όμως, η απορία για την Ελλάδα. Γιατί άραγε οι ελληνικές κυβερνήσεις από το ‘12 και μετά επέλεξαν την καθυστέρηση της Κύρωση της Συμφωνίας Σύνδεσης. Μπορεί να υπάρχει δικαιολογία για το πρώτο εξάμηνο του ‘15 όταν η χώρα μας έδινε μάχες, υπαρξιακές θα έλεγα, την περίοδο που έληξε με το βροντερό αποτέλεσμα του δημοψηφίσματος. Όμως, στο διάστημα ανάμεσα στο Σεπτέμβρη του ‘15 και στις τελευταίες εκλογές, η Βουλή Κύρωσε 90 διεθνείς συμβάσεις, όχι όμως αυτή τη συμφωνία. Εξάλλου και στον ένα χρόνο της παρούσας διακυβέρνησης, ήδη έχουν ψηφισθεί, όπως είπαμε και προηγουμένως στις συζητήσεις που κάναμε, 20 διεθνείς συμβάσεις. Το ερώτημα, λοιπόν, το δικό μου είναι απλό και απευθύνεται κυρίως προς το ΣΥΡΙΖΑ, γιατί δεν κατατέθηκε αυτή η συμφωνία και έμεινε κρυμμένη στα συρτάρια 4 ολόκληρα χρόνια. Την είχανε ξεχάσει;

Θα ζητήσω συγνώμη γι’ αυτό τον τόνο, το λέω αυτό γιατί έχω παρακολουθήσει όλη αυτή την πορεία της συμφωνίας κατά τη θητεία μου στο Ευρωπαϊκό Κοινοβούλιο, σαν τακτικό μέλος της Επιτροπής Εξωτερικών Υποθέσεων, αλλά και σαν Πρόεδρος της Αντιπροσωπείας του Ευρωκοινοβουλίου, για τις σχέσεις της Ευρωπαϊκής Ένωσης με χώρες της Κεντρικής Αμερικής. Ανέλαβα δε και συγκεκριμένες πρωτοβουλίες, στο πλαίσιο των αρμοδιοτήτων μου, για την επίσπευση της Κύρωσης από όλα τα κράτη μέλη. Αναφέρομαι σε έγγραφα προς όλες τις κυβερνήσεις, αλλά και επανειλημμένες επισημάνσεις στους αρμόδιους Υπουργούς των χωρών. Παρακολουθούσα, επίσης και τις διεθνείς συμβάσεις που έρχονταν στην Ελληνική Βουλή για να διαπιστώνω ότι αυτή η συμφωνία με επιμονή απουσίαζε. Εν τέλει η κρίσιμη ερώτηση, αφορά κυρίως τον ΣΥΡΙΖΑ, που δεν έπραττε το αυτονόητο επί τόσα χρόνια. Υπήρχαν άλλες δεσμεύσεις που επέβαλαν την μη Κύρωση της συγκεκριμένης συμφωνίας; Εάν ναι, παρακαλώ να ειπωθεί ποια συμφέροντα εξυπηρετούνται από αυτήν την καθυστέρηση. Ο ένας πυλώνας, ο εμπορικός πυλώνας της συμφωνίας σύνδεσης, εφαρμόζεται εδώ και πάνω από επτά χρόνια, επομένως ο λόγος δεν αφορά το εμπορικό σκέλος. Θα ήθελα λοιπόν, να ακούσω από το ΣΥΡΙΖΑ, τους πραγματικούς λόγους της καθυστέρησης.

Επίσης, τι άλλαξε και μετά από 8 χρόνια έρχεται η συμφωνία προς ψήφιση. Η Κεντρική Αμερική, αποτελεί μια ιδιαίτερη περιοχή με πολλά και σοβαρά προβλήματα. Όλα αυτά μαζί, διαμορφώνουν ένα εκρηκτικό μείγμα ανασφάλειας και γενικότερης αστάθειας. Όμως, παρά την πολυπλοκότητα των συσχετισμών και παρά τις διαφορές μεταξύ των κρατών της περιοχής, όλες οι κυβερνήσεις της Κεντρικής Αμερικής, τάχθηκαν υπέρ της πλήρους εφαρμογής της συμφωνίας της σύνδεσης και αυτό για ένα βασικό λόγο.

Η ολοκλήρωση της διαδικασίας κύρωσης της συμφωνίας σύνδεσης από τα κράτη-μέλη της Ευρωπαϊκής Ένωσης θα ενεργοποιήσει τους πυλώνες του πολιτικού διαλόγου και της συνεργασίας που εμπεριέχει η συμφωνία. Έτσι ενισχύονται οι παραδοσιακοί δεσμοί, μεταξύ των δύο περιοχών, αλλά υπάρχει και κρίσιμη αναβάθμιση των σχέσεων τους. Αυτό αποτελεί και ένα αναγκαίο αντίβαρο απέναντι στο οικονομικό σκέλος της συμφωνίας. Εξάλλου η ενεργοποίηση και θέση σε ισχύ όλων των πυλώνων της συμφωνίας σύνδεσης, αποτελεί αναγκαία προϋπόθεση για την αναγκαία οργάνωση και λειτουργία των θεσμικών δομών για την παρακολούθηση και τον έλεγχο, ως προς την τήρηση των δεσμεύσεων που έχουν αναλάβει οι δύο πλευρές.

Είναι σημαντικό να διευκρινιστεί ότι η εν λόγω συμφωνία, περιλαμβάνει στο άρθρο 1 ορισμένες από τις πιο ισχυρές ρήτρες ανθρωπίνων δικαιωμάτων, κύριε Πρόεδρε, που έχουν υπογραφεί από την Ευρωπαϊκή Ένωση. Η συμφωνία σύνδεσης ορίζει ότι οι εμπορικές συμφωνίες ,δεν πρέπει να προωθούν απλά και μόνο την αύξηση των εμπορικών συναλλαγών, αλλά πρέπει να λαμβάνουν υπόψιν ευρύτερες αξίες. Ο σεβασμός των δημοκρατικών αρχών και των θεμελιωδών ανθρωπίνων δικαιωμάτων, η προώθηση της αειφόρου ανάπτυξης, της χρηστής διακυβέρνησης, του κράτους δικαίου και η καταπολέμησή της διαφθοράς, αποτελούν ουσιώδη στοιχεία, που διέπουν ολόκληρη τη συμφωνία. Ειδικά ο πρωταρχικός στόχος της υποχρέωσης συμβολής στην αειφόρο ανάπτυξη, είναι ενσωματωμένος σε όλα τα τμήματα της συμφωνίας.

Τα συμβαλλόμενα μέρη δεσμεύονται, επίσης να διασφαλίσουν υψηλό επίπεδο προστασίας της εργασίας και του περιβάλλοντος στην εθνική τους νομοθεσία, βελτιώνοντας τους νόμους και τις πολιτικές τους σε αυτούς τους τομείς και εφαρμόζοντας διεθνείς συμβάσεις. Με την ολοκλήρωση της διαδικασίας κύρωσης της συμφωνίας θα συγκροτηθεί συμβούλιο σύνδεσης σε επίπεδο υπουργών ή αρχηγών κρατών, το οποίο θα εποπτεύει την εκπλήρωση των δεσμεύσεων και των στόχων της παρούσας συμφωνίας και θα επιβλέπει την εφαρμογή της. Το συμβούλιο αυτό μπορεί να προβαίνει σε συστάσεις αλλά και να λαμβάνει δεσμευτικές αποφάσεις για τα συμβαλλόμενα μέρη. Κατά την εκτέλεση δε των καθηκόντων του θα επικουρείται από την επιτροπή σύνδεσης, η οποία αποτελείται από εκπροσώπους των συμβαλλομένων μερών και είναι αρμόδια για τη γενική εφαρμογή της παρούσας συμφωνίας.

Θα συσταθεί τέλος, κάτι που είναι πάρα πολύ σημαντικό, σε κοινοβουλευτικό επίπεδο μία μεικτή κοινοβουλευτική επιτροπή, η οποία όπως προβλέπεται στο άρθρο 9 της συμφωνίας σύνδεσης, θα μπορεί να προβαίνει σε συστάσεις προς το συμβούλιο σύνδεσης και θα ζητά πληροφορίες για κάθε θέμα, όποτε το κρίνει σκόπιμο. Αυτή η μικτή επιτροπή θα περιλαμβάνει ευρωβουλευτές, βουλευτές του κοινοβουλίου της Κεντρικής Αμερικής, το PARLACEN και εκπροσώπους της εθνικής συνέλευσης Κόστα Ρίκα. Η κύρωση συμφωνίας συνεπάγεται ενεργοποίηση του πολιτικού διαλόγου που θα δημιουργήσει τις προϋποθέσεις για την επίτευξη κοινών στόχων, αλλά και τη δημιουργία κοινών βάσεων σε θεμελιώδεις πολιτικούς και κοινωνικούς τομείς σε συγκεκριμένα κράτη.

Ο πυλώνας συνεργασίας θα επιτρέψει τέλος την υποστήριξη της εφαρμογής της παρούσας συμφωνίας με τη διευκόλυνση της πρόσβασης σε πόρους, μηχανισμούς, εργαλεία και διαδικασίες που συμβάλλουν στην κοινωνική συνοχή με τον μετριασμό της φτώχειας, των ανισοτήτων, του κοινωνικού αποκλεισμού και όλων των μορφών διακρίσεων, θα υποστηρίξει επίσης την προώθηση της οικονομικής ανάπτυξης έτσι ώστε να ευνοηθούν η αειφόρος ανάπτυξη, η μείωση των ανισοτήτων και η ανάπτυξη συνεργιών μεταξύ των δύο περιοχών. Σε κάθε περίπτωση, λοιπόν, η Ευρωπαϊκή Ένωση θα πρέπει να συμβάλει σε περισσότερο στοχευμένες πρωτοβουλίες, που θα μπορούσαν να συνδυάζουν, λόγου χάρη, ζητήματα εκπαίδευσης και κατάρτισης, αλλά και καταπολέμησης της φτώχειας για την εξυπηρέτηση των πραγματικών κοινωνικών αναγκών στις συγκεκριμένες χώρες.

Θα κλείσω με τα λόγια του υποψηφίου για την προεδρία της Κόστα Ρίκα το 2014, του μοναδικού αριστερού αντιπροσώπου στη Βουλή της χώρας του την περίοδο 2010-2014 κυρίου Villalta: «Κανένας λογικός άνθρωπος σήμερα δεν θα υποστηρίξει ότι μια χώρα πρέπει να κλείσει εντελώς τις εμπορικές συναλλαγές. Αυτό θα ήταν παράλογο, αλλά πρέπει να είναι συνθήκες που εστιάζουν στο καλό όλων και στην κυριαρχία των κρατών και όχι μόνο στα συμφέροντα των διεθνικών εταιρειών. Οι συμφωνίες ελεύθερου εμπορίου ανεβάζουν το νεοφιλελευθερισμό πάνω από το Σύνταγμα.».

Επειδή λοιπόν πιστεύουμε ότι η παρούσα εμπορική συμφωνία ενισχύει τα δικαιώματα που αφορούν την προστασία της εργασίας και του περιβάλλοντος, που είναι κρίσιμα στις χώρες αυτές θα ψηφίσουμε, κύριε Πρόεδρε, την κύρωση της συμφωνίας και θέλω εδώ κλείνοντας να πω ότι πραγματικά τα όσα ακούστηκαν από κάποιους συναδέλφους πολύ λίγη σχέση έχουν με την πραγματικότητα. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία Σακοράφα. Ο κύριος Νίκος Μανωλάκος έχει το λόγο.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε. Κύριε Υπουργέ, έχουμε μπροστά μας δύο σημαντικές κυρώσεις της Ευρωπαϊκής Ένωσης με την Αρμενία και την κεντρική Αμερική. Στις 24 Νοεμβρίου του 2017 η Αρμενία και η Ευρωπαϊκή Ένωση υπέγραψαν τη συνολική και ενισχυμένη συμφωνία εταιρικής σχέσης, η οποία αποτελεί ένα βήμα σημαντικό, για τη διεύρυνση του πεδίου των σχέσεων μεταξύ Ευρωπαϊκής Ένωσης και Δημοκρατίας της Αρμενίας.

Αυτή η νέα Συμφωνία παρέχει ένα πλαίσιο για την Αρμενία και την Ευρωπαϊκή Ένωση, να συνεργαστούν, προς όφελος των πολιτών και συγκεκριμένα, δημιουργούν ένα καλύτερο επενδυτικό κλίμα, που θα προσφέρει μεγαλύτερες επενδυτικές ευκαιρίες, τόσο για τις επιχειρήσεις της Αρμενίας όσο και της Ευρωπαϊκής Ένωσης. Μια πιο ισχυρή κοινωνία πολιτών, που σκοπό θα έχει την παρακολούθηση της εφαρμογής της Συμφωνίας και ένα ασφαλέστερο περιβάλλον διαβίωσης, με σκοπό την πρόληψη και την καταπολέμηση του εγκλήματος, συμπεριλαμβανομένης και της τρομοκρατίας. Επίσης, ακριβέστερες και πιο διαφανείς διαδικασίες προμηθειών, που θα συμβάλλουν στην πρόληψη της διαφθοράς και των διακρίσεων. Βελτίωση της ασφάλειας των προϊόντων και της προστασίας των καταναλωτών, για περαιτέρω προστασία της υγείας και της ασφάλειας των καταναλωτών και ένα καθαρότερο και υγιέστερο περιβάλλον, που θα υιοθετήσει η Αρμενία, υιοθετώντας περιβαλλοντικά πρότυπα της Ευρωπαϊκής Ένωσης, καθώς και την ανάπτυξη καθαρών πηγών ενέργειας.

Μέσα από αυτή τη Συμφωνία, η εταιρική σχέση Ευρωπαϊκής Ένωσης και Αρμενίας, θα συνεχίσει να εδραιώνεται και θα βασίζεται σε κοινές αρχές και την ισχυρή δέσμευση στη δημοκρατία, τα ανθρώπινα δικαιώματα και το κράτος δικαίου. Ταυτόχρονα, η Συμφωνία αυτή θα είναι ιδιαίτερα επωφελής για την Ελλάδα, ως μέλος της Ευρωπαϊκής Ένωσης και συγκεκριμένα, σε θέματα εξωτερικής πολιτικής και απειλών, όπως είναι η τρομοκρατία, σε θέματα μετανάστευσης και ασύλου, λόγω της γεωγραφικής θέσης της Αρμενίας, σε θέματα ανανεώσιμων πηγών ενέργειας, αλλά και σε θέματα συνεργασίας, στους τομείς του πολιτισμού, της εκπαίδευσης και του τουρισμού. Ταυτόχρονα, θα αποτελέσει για τη χώρα μας ένα σημαντικό βήμα, προς μια ενισχυμένη πολιτική και οικονομική δραστηριοποίηση στην περιοχή του Καυκάσου.

Όσον αφορά την Κύρωση της Συμφωνίας σύνδεσης μεταξύ Ευρωπαϊκής Ένωσης και της κεντρικής Αμερικής, αναμένεται να δώσει μια καινούργια ώθηση στις σχέσεις Ευρώπης και κεντρικής Αμερικής και να επιτρέψει στην Ευρωπαϊκή Ένωση να διαδραματίσει ένα ενεργητικότερο ρόλο στην περιοχή. Με δυο λόγια, πρόκειται για μία Συμφωνία που θα προωθήσει τον πολιτικό διάλογο σε θέματα επίκαιρα, όπως είναι τα ανθρώπινα δικαιώματα, το περιβάλλον και τη μετανάστευση, τη συνεργασία για την ενίσχυση της ειρήνης, την προώθηση της οικονομικής ανάπτυξης και φυσικά, την προώθηση του εμπορίου. Η Συμφωνία σύνδεσης απελευθερώνει το εμπόριο βιομηχανικών προϊόντων και προϊόντων αλιείας και καταργεί τους περισσότερους δασμούς στο εμπόριο γεωργικών προϊόντων. Θεωρώ, ότι για την Ελλάδα, αυτή η Συμφωνία, αναμένεται να δημιουργήσει ευκαιρίες επιχειρηματικής δραστηριότητας, αλλά και ενίσχυση των επενδύσεων ενώ ταυτόχρονα θα συμβάλει στην καταπολέμηση των ναρκωτικών, της τρομοκρατίας και του διεθνούς εγκλήματος.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον κ. Μανωλάκο. Το λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ κύριε Πρόεδρε.

Δεν θα εξαντλήσω ούτε κατά διάνοια το χρόνο, η κούραση είναι μεγάλη. Απλώς, οφείλω μια απάντηση στην ερώτηση της κυρίας Σακοράφα, πολύ περισσότερο γιατί μου το είχε θέσει και ως Ευρωβουλευτής το ζήτημα όταν ήμουν στο Υπουργείο Εξωτερικών, για την καθυστέρηση.

Είχα δώσει την σχετική εντολή στις υπηρεσίες του Υπουργείου να προχωρήσουν με την Κύρωση. Φαίνεται όμως, ότι η αλληλογραφία του Υπουργείου Εξωτερικών με τα συναρμόδια Υπουργεία είχε καθυστερήσει. Δεν νομίζω λοιπόν ότι υπήρχε κανένα άλλο πρόβλημα υψηλής πολιτικής, σε σχέση με την Κύρωση αυτής της Συμφωνίας. Βεβαίως, η συνάδελφος έχει δίκιο να λέει ότι υπήρξε μια καθυστέρηση δυσανάλογη, σε σχέση με τη νομική, με την πολιτική δυσκολία, του ζητήματος. Ο λόγος που ζήτησα το λόγο ήταν για να επιβεβαιώσω, ότι αντίστοιχη ερώτηση είχε τεθεί και όταν είχα τα καθήκοντα και ότι η εντολή είχε δοθεί, απλώς έτσι φαίνεται να είναι οι ρυθμοί της επικοινωνίας του Υπουργείου Εξωτερικών με τα άλλα Υπουργεία.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ. Έχουμε ολοκληρώσει και τον κύκλο τον τοποθετήσεων.

Τον λόγο έχει, ο κ. Υπουργός.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, θα σας πω ότι χαίρομαι γιατί από τις ομιλίες που άκουσα, στη συντριπτική τους πλειοψηφία κατά αρχάς υπερθεμάτισαν υπέρ της Κύρωσης των δύο Συμφωνιών, δεύτερον, νομίζω ότι φώτισαν με διαφορετικό τρόπο το περιεχόμενό τους.

Θέλω να αναφερθώ ιδιαίτερα στην εισήγηση του κ. Καββαδά, η οποία ήτανε ενδελεχής και νομίζω έπιασε όλα τα κεντρικά θέματα, ακόμα και θέματα που έχουν να κάνουν με την διατήρηση της ενεργειακής ασφάλειας και την προστασία μας από πυρηνικούς σταθμούς, πράγμα το οποίο πραγματικά, νομίζω ότι το φώτισε με επάρκεια. θέλω όμως να σταθώ και στην ανάλυση που έκανε η κυρία Σακοράφα, σε σχέση με τη Συμφωνία και το κοινωνικό πλαίσιο που βάζει για την Συμφωνία με τις χώρες της κεντρικής Αμερικής.

Η Ευρώπη, είναι ένας παράγοντας σταθερότητας στη παγκόσμια σκηνή και μέσα από αυτές τις συμφωνίες, προσπαθεί να διευρύνει τον ορίζοντα της.

Εγώ θεωρώ ότι όντως η Ελληνική Κυβέρνηση καθυστέρησε και καθυστέρησε πάρα πολύ και αδικαιολόγητα για την Κύρωση και των δύο Συμφωνιών που συζητάμε σήμερα. Θα έπρεπε να ήμασταν από τους πρώτους που θα κυρώνουν τέτοιου είδους συμφωνίες, ιδιαίτερα δε όταν αφορούν χώρες όπως η Αρμενία με την οποία έχουμε μία παραδοσιακή φιλική σχέση, παρότι το διμερές μας εμπόριο είναι σχεδόν ελάχιστο, όπως αναφέρθηκε ή με τις χώρες της κεντρικής Αμερικής στις οποίες, θέλουμε να καλλιεργηθεί επιτέλους ένα κλίμα εμπιστοσύνης απέναντι στο διεθνή παράγοντα. Να πάψουνε να βρίσκονται στο διεθνή χάρτη με την λογική που τις παρουσίαζαν παλιές ταινίες του Γούντι Άλεν, αλλά να είναι ισχυροί παίκτες στο διεθνές σύστημα με αυτοτέλεια και φωνή.

Εγώ, λοιπόν, νομίζω ότι αυτά τα οποία σήμερα συζητήσαμε δείχνουν ένα πράγμα, ότι η Ευρώπη ως παράγοντας ασφάλειας στο παγκόσμιο γίγνεσθαι και ως μια δύναμη που μπορεί να ανοίγει δρόμους συνεργασίας μέσα από το εμπόριο, μπορεί να γίνει και μία φωνή υπεράσπισης ανθρωπίνων δικαιωμάτων του κράτους δικαίου και βεβαίως των δημοκρατικών θεσμών, έτσι όπως τις αντιλαμβανόμαστε και τις υπερασπιζόμαστε.

Θα σας πω και είναι ιδιαίτερα τιμητικό για μας ότι έχουμε σήμερα την Προεδρία του Συμβουλίου της Ευρώπης και προσπαθούμε να προωθήσουμε αυτήν την ατζέντα σε όλα τα επίπεδα και προσπαθούμε βεβαίως να κάνουμε και την ίδια την Ευρώπη να αντιληφθεί, μέσα στα πλαίσια του διαλόγου που ξεκινάει από την σημερινή ανάληψη της γερμανικής προεδρίας, του διαλόγου που ξεκινά, για το μέλλον της Ευρώπης, να προτάξουμε αυτά τα θέματα σαν την ισχύ της Ευρώπης.

Η Ευρώπη, πρέπει κάποια στιγμή να αποφασίσει να εκπέμπει ένα μήνυμα ισχύος προς τον υπόλοιπο πλανήτη. Δεν μπορεί να είναι μόνο η λογική του «soft power» με οικονομικά δεδομένα, αλλά πρέπει να φέρνει μαζί της αρχές και αξίες τις οποίες θα υποστηρίζει τις οικονομικές της σχέσεις και παράλληλα να δείχνει και τον τρόπο της διεθνούς συνεργασίας.

Θέλω να επισημάνω ένα πράγμα το οποίο κατοχυρώνεται με αυτές τις συμφωνίες και μας προβληματίζει στην διαπραγμάτευση η οποία γίνεται με το Ηνωμένο Βασίλειο.

Εδώ κατοχυρώνονται τα προϊόντα με την ονομασία προέλευσης και δέχονται οι χώρες αυτές πλήρως την ευρωπαϊκή ανάλογη λίστα. Κάτι τέτοιο οι μέχρι και σήμερα ακόμα εταίροι μας βρετανοί, δεν θέλουν να ισχύει στην σχέση την οποία θα έχουμε με την Ευρωπαϊκή Ένωση μετά την οριστική αποχώρησή τους στο τέλος του Δεκεμβρίου. Και νομίζω ότι δείχνουν αυτές οι συμφωνίες τον τρόπο με τον οποίο πρέπει να δείξουμε στο Ηνωμένο Βασίλειο ότι δεν μπορούμε να κάνουμε δεκτές εκπτώσεις απέναντι σε κάτι το οποίο αποτελεί στοιχείο της συνολικής μας εμπορικής κουλτούρας και κληρονομιάς.

Το άλλο που θα ήθελα να σας επισημάνω, είναι ξεκάθαρο ότι σαν μία χώρα, η οποία καλώς ή κακώς, βασίζεται πολύ περισσότερο από ότι θα έπρεπε στο τουριστικό της προϊόν, τέτοιου είδους εμπορικές συμφωνίες μας δίνουν τη δυνατότητα να μπούμε σε συζήτηση σε άλλες αγορές. Δεν θα μπούμε με τα μεγάλα ποσοστά από την αρχή, αλλά είναι πολύ σημαντικό να δημιουργηθούν οι προϋποθέσεις, ώστε οι Έλληνες επιχειρηματίες να αποκτήσουν μία εξωστρεφή δραστηριότητα, που θα τους βάλει σε αυτές τις αγορές.

Είχα την τιμή να συνοδεύσω Έλληνες επιχειρηματίες σε μια επιχειρηματική αποστολή στην Αφρική πέρυσι το Δεκέμβριο και ξέρω και τις προσπάθειες που γίνονται από τον αρμόδιο Υφυπουργό, τον κύριο Φραγκογιάννη και τον Γενικό Γραμματέα, τον κύριο Δημητριάδη, να ξαναστήσουμε, στα πλαίσια του Υπουργείου Εξωτερικών, αυτό τον μηχανισμό της εξωστρέφειας, ο οποίος πρέπει να βασιστεί στα πρότυπα λειτουργίας αντίστοιχων οργανισμών άλλων χωρών που έχουν γίνει πρωταθλητές στις εξαγωγές. Όπως παραδείγματος χάρη η Ολλανδία και να μπορέσουμε να φτιάξουμε τους μηχανισμούς, να μπούμε σε αυτές τις αγορές με επώνυμα προϊόντα, έτσι όπως κατοχυρώνονται από αυτήν τη συμφωνία και να διεμβολίσουμε και να εξοβελίσουμε άλλους, οι οποίοι καπηλεύονται τα δικά μας ονόματα και τα δικά μας προϊόντα σε τρίτες αγορές.

Παράλληλα, δε, νομίζω ότι θα μας δώσει την ευκαιρία να δώσουμε και στα υπόλοιπα προϊόντα, που δεν είναι ονομασίας προέλευσης και δεν είναι αγροτοδιατροφικά, αλλά είναι βιομηχανικά, να μας δώσει την ευκαιρία να αποκτήσουμε πρόσβαση στις αγορές που μέχρι σήμερα η συμμετοχή μας στο διμερές εμπόριο, στο διεθνές τους εμπόριο είναι απειροελάχιστη, να μην πω μηδαμινή.

Ένα τελευταίο σχόλιο. Επειδή άκουσα και εγώ κάποια πράγματα, τα οποία προσβάλλουν την νοημοσύνη όσων διαβάζουμε τα κείμενα τα οποία έχουμε μπροστά μας. Άκουσα πάλι μία ξενοφοβική προσέγγιση ότι θα πρέπει να κλειστούμε, να απελάσουμε, να διώξουμε κόσμο, να κάνουμε το ένα, να κάνουμε το άλλο σε σχέση με τη μετανάστευση. Το γεγονός ότι μέσα σε αυτή την εμπορική συμφωνία, προβλέπονται πράγματα τα οποία έχουν σχέση, πρώτα απ’ όλα με τα ανθρώπινα δικαιώματα, δεύτερο με δημοκρατικούς θεσμούς και τρίτον προβλέπονται και διαδικασίες, οι οποίες μπορούν να ανοίξουν σε περίπτωση επανεισδοχής ανθρώπων, οι οποίοι έχουν βρεθεί παρανόμως στην Ευρωπαϊκή Ήπειρο, δεν θα πρέπει να αποτελεί ανασταλτικό στοιχείο, για την ψήφιση αυτής της συμφωνίας. Το αντίθετο. Γιατί όταν αντιμετωπίζουμε την ανθρώπινη ζωή με σεβασμό στο κράτος δικαίου και στην ανθρώπινη αξιοπρέπεια, δεν έχουμε να φοβηθούμε τίποτα. Αυτό που έχουμε να φοβηθούμε είναι την εργαλειοποιήσει ανθρώπων, τις ζωές οι οποίες γίνονται ανεξέλεγκτες και, βέβαια, την εκμετάλλευση του ανθρώπινου πόνου από καθεστώτα απολυταρχικά ή μη δημοκρατικά, τα οποία θέλουν να αξιοποιούν μετανάστες για την ικανοποίηση των πολιτικών τους στόχους.

Ένα τελευταίο σχόλιο, επειδή άκουσα πάρα πολλά δικαιολογημένα ή αδικαιολόγητα, δεν θα το κρίνω εγώ αυτή τη στιγμή, παράπονα σε σχέση με το άνοιγμα του τουρισμού που γίνεται σταδιακά από σήμερα. Η χώρα μας κατάφερε έναν πολύ σοβαρό στόχο και αυτό ήταν να ισορροπήσει αυτήν την καμπύλη εξάπλωσης του κορωνοϊού, γι’ αυτό και έχει γίνει ένας πολύ θελκτικός τουριστικός προορισμός. Είναι αλήθεια ότι στο μυαλό όλων όσων συμμετέχουν σ’ αυτές τις αποφάσεις έχουν δύο βασικά προβλήματα. Το πρώτο είναι να διατηρήσουμε την υγειονομική ασφάλεια, που κατακτήσαμε με πολύ κόπο και πολύ σκληρές θυσίες και περιορισμό των δικαιωμάτων μας και από την άλλη να μη δημιουργηθούν πολύ σοβαρά προβλήματα στο τουριστικό μας προϊόν. Είναι αλήθεια ότι το άνοιγμα, σήμερα, μπορεί να συνοδεύεται από ορισμένα προβλήματα, αλλά στη γενικότερη εικόνα, δείχνει μία χώρα η οποία έχει προετοιμαστεί επαρκώς να αντιμετωπίσει τους καινούργιους επισκέπτες, οι οποίοι σιγά σιγά θα αποκτήσουν εμπιστοσύνη στο να έρθουν.

Γιατί μην θεωρούμε ότι, με το που ανοίξαμε, θα περάσουν όλοι ή ότι θα είναι εύκολο να διαχειριστούμε πολύ μεγάλες ροές από χώρες, οι οποίες έχουν επιδημιολογικά χαρακτηριστικά, που μπορούν να μας φέρουν σε οποιοδήποτε κίνδυνο. Γι’ αυτό ακολουθήσαμε και τις συστάσεις της Ευρωπαϊκής Επιτροπής σε ότι αφορά τις τρίτες χώρες και έχουμε κάνει και τους δικούς μας περιορισμούς. Έχουμε περιορίσει, την απευθείας αεροπορική πρόσβαση, ακόμα και σε χώρες που είναι παραδοσιακοί πελάτες του ελληνικού τουρισμού.

Νομίζω, λοιπόν, ότι θα πρέπει να αγκαλιάσουμε αυτό το άνοιγμα, όχι με τη διάθεση της εικόνας της καταστροφής, αλλά με τη διάθεση της εικόνας της προστασίας της δημόσιας υγείας, της προστασίας των όσων πετύχαμε όλοι μαζί και της προστασίας της υγείας των επισκεπτών μας. Διότι, σε καμία περίπτωση, δεν θέλουμε αυτό που αποφύγαμε, ένα μεγάλο κύμα της πανδημίας να εξαπλωθεί σε όλη τη χώρα, και καταφέραμε και το περιορίσαμε στην πρώτη φάση αυτής της πανδημίας, να μη το ζήσουμε στη διάρκεια του τουριστικού μας ανοίγματος. Γι’ αυτό, ενδεχομένως, θα υπάρχει και μία ταλαιπωρία, μέχρι να οργανωθούν σωστά οι δομές, μέσα σε μία πρωτόγνωρη κατάσταση, την οποία βιώνουμε, μέσα σε πρωτοφανείς συνθήκες, για το άνοιγμα του τουρισμού. Θα υπάρχουν ορισμένοι περιορισμοί, μέχρι οι μηχανισμοί να αποκτήσουν την ταχύτητα, ώστε να αντιμετωπίσουμε με τον καλύτερο δυνατό τρόπο τα κύματα των επισκεπτών.

Θέλω, κύριε Πρόεδρε, να ευχαριστήσω για άλλη μια φορά όλους τους βουλευτές που πήραν τον λόγο. Πιστεύω, ότι στη συνεδρίαση, η οποία θα έρθει στην Ολομέλεια της Βουλής, δεν θα επαναλάβουμε τα ίδια, αλλά θα πάμε με την πρόβλεψη του Κανονισμού, ότι θα τοποθετηθούν όσοι φέρουν αντιρρήσεις απέναντι στην κύρωση των Συμφωνιών, ως είθισται. Γιατί, εάν θυμάμαι πολύ καλά, μία παλιά κοινοβουλευτική αρχή - η κυρία Γιαννάκου την ξέρει πάρα πολύ καλά- έλεγε ότι, στις διεθνείς συμφωνίες, δεν βάζουμε τροπολογίες άσχετες με το περιεχόμενό τους, διότι είναι κείμενα τα οποία, αυτουσίως, διαβιβάζονται στα ενδιαφερόμενα μέρη και δεν χρειάζεται σ’ αυτά να προσθέτουμε άσχετες τροπολογίες. Άρα, όποιος έχει αντίρρηση, παίρνει τον λόγο, όποιος δεν έχει αντίρρηση – κύριε Καββαδά, εσείς που είστε και πολύ καλά προετοιμασμένος – και υπερασπίζεται αυτήν την Κύρωση, δεν παίρνει το λόγο, γιατί νομίζω ότι εξαντλήθηκε, σε ένα πολύ μεγάλο βαθμό, το θέμα, στη συζήτηση εδώ στην Επιτροπή.

Ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Να ευχαριστήσουμε τον Αναπληρωτή Υπουργό Εξωτερικών, κ. Βαρβιτσιώτη.

Κύριε Υπουργέ, για δεύτερη φορά μέσα σε μία εβδομάδα, βρίσκεστε στην Επιτροπή μας. Ευχαριστούμε πάρα πολύ για την ενημέρωση.

Κυρίες και κύριοι συνάδελφοι, ολοκληρώθηκε η επεξεργασία και εξέταση των δύο σχεδίων νόμων του Υπουργείου Εξωτερικών (Κεντρική Αμερική και Αρμενία)

Όπως προκύπτει από τις τοποθετήσεις των Εισηγητών και των Ειδικών Αγορητών των κομμάτων, τα εν λόγω σχέδια νόμων του Υπουργείου Εξωτερικών, γίνονται δεκτά κατ’ αρχήν, κατ’ άρθρων και στο σύνολό τους, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Γιαννάκου Μαριέττα (Μαριορή), Γκιουλέκας Κωνσταντίνος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Αθανασίου Αθανάσιος (Νάσος), Αμανατίδης Ιωάννης, Γκαρά Αναστασία, Ηγουμενίδης Νικόλαος, Κατρούγκαλος Γεώργιος, Μανωλάκου Διαμάντω, Παφίλης Αθανάσιος, Μυλωνάκης Αντώνιος, Χήτας Κωνσταντίνος, και Σακοράφα Σοφία.

Τέλος και περί ώρα 20.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**